VN-PaliDev-MV4

४. पवारणाक्खन्धको

१२०. अफासुकविहारो

२०९. तेन समयेन बुद्धो भगवा सावत्थियं विहरति जेतवने अनाथपिण्डिकस्स आरामे। तेन खो पन समयेन सम्बहुला सन्दिट्ठा सम्भत्ता भिक्खू कोसलेसु जनपदे अञ्‍ञतरस्मिं आवासे वस्सं उपगच्छिंसु। अथ खो तेसं भिक्खूनं एतदहोसि – ‘‘केन नु खो मयं उपायेन समग्गा सम्मोदमाना अविवदमाना फासुकं वस्सं वसेय्याम, न च पिण्डकेन किलमेय्यामा’’ति। अथ खो तेसं भिक्खूनं एतदहोसि – ‘‘सचे खो मयं अञ्‍ञमञ्‍ञं नेव आलपेय्याम न सल्‍लपेय्याम – यो पठमं गामतो पिण्डाय पटिक्‍कमेय्य सो आसनं पञ्‍ञपेय्य, पादोदकं पादपीठं पादकथलिकं उपनिक्खिपेय्य, अवक्‍कारपातिं धोवित्वा उपट्ठापेय्य, पानीयं परिभोजनीयं उपट्ठापेय्य; यो पच्छा गामतो पिण्डाय पटिक्‍कमेय्य, सचस्स भुत्तावसेसो, सचे आकङ्खेय्य भुञ्‍जेय्य, नो चे आकङ्खेय्य अप्पहरिते वा छड्डेय्य, अप्पाणके वा उदके ओपिलापेय्य; सो आसनं उद्धरेय्य, पादोदकं पादपीठं पादकथलिकं पटिसामेय्य, अवक्‍कारपातिं धोवित्वा पटिसामेय्य, पानीयं परिभोजनीयं पटिसामेय्य, भत्तग्गं सम्मज्‍जेय्य; यो पस्सेय्य पानीयघटं वा परिभोजनीयघटं वा वच्‍चघटं वा रित्तं तुच्छं सो उपट्ठापेय्य; सचस्स होति अविसय्हं, हत्थविकारेन दुतियं आमन्तेत्वा हत्थविलङ्घकेन उपट्ठापेय्य; न त्वेव तप्पच्‍चया वाचं भिन्देय्य – एवं खो मयं समग्गा सम्मोदमाना अविवदमाना फासुकं वस्सं वसेय्याम, न च पिण्डकेन किलमेय्यामा’’ति। अथ खो ते भिक्खू अञ्‍ञमञ्‍ञं नेव आलपिंसु, न सल्‍लपिंसु। यो पठमं गामतो पिण्डाय पटिक्‍कमति, सो आसनं पञ्‍ञपेति, पादोदकं पादपीठं पादकथलिकं उपनिक्खिपति, अवक्‍कारपातिं धोवित्वा उपट्ठापेति, पानीयं परिभोजनीयं उपट्ठापेति । यो पच्छा गामतो पिण्डाय पटिक्‍कमति, सचे होति भुत्तावसेसो, सचे आकङ्खति भुञ्‍जति, नो चे आकङ्खति अप्पहरिते वा छड्डेति, अप्पाणके वा उदके ओपिलापेति; सो आसनं उद्धरति, पादोदकं पादपीठं पादकथलिकं पटिसामेति, अवक्‍कारपातिं धोवित्वा पटिसामेति, पानीयं परिभोजनीयं पटिसामेति, भत्तग्गं सम्मज्‍जति। यो पस्सति पानीयघटं वा परिभोजनीयघटं वा वच्‍चघटं वा रित्तं तुच्छं सो उपट्ठापेति। सचस्स होति अविसय्हं, हत्थविकारेन दुतियं आमन्तेत्वा हत्थविलङ्घकेन उपट्ठापेति, न त्वेव तप्पच्‍चया वाचं भिन्दति।

आचिण्णं खो पनेतं वस्संवुट्ठानं भिक्खूनं भगवन्तं दस्सनाय उपसङ्कमितुं। अथ खो ते भिक्खू वस्संवुट्ठा तेमासच्‍चयेन सेनासनं संसामेत्वा पत्तचीवरमादाय येन सावत्थि तेन पक्‍कमिंसु। अनुपुब्बेन येन सावत्थि जेतवनं अनाथपिण्डिकस्स आरामो येन भगवा तेनुपसङ्कमिंसु, उपसङ्कमित्वा भगवन्तं अभिवादेत्वा एकमन्तं निसीदिंसु। आचिण्णं खो पनेतं बुद्धानं भगवन्तानं आगन्तुकेहि भिक्खूहि सद्धिं पटिसम्मोदितुं। अथ खो भगवा ते भिक्खू एतदवोच – ‘‘कच्‍चि, भिक्खवे, खमनीयं, कच्‍चि यापनीयं, कच्‍चि समग्गा सम्मोदमाना अविवदमाना फासुकं वस्सं वसित्थ, न च पिण्डकेन किलमित्था’’ति? ‘‘खमनीयं भगवा, यापनीयं भगवा। समग्गा च मयं, भन्ते, सम्मोदमाना अविवदमाना फासुकं वस्सं वसिम्हा, न च पिण्डकेन किलमिम्हा’’ति। जानन्तापि तथागता पुच्छन्ति, जानन्तापि न पुच्छन्ति। कालं विदित्वा पुच्छन्ति, कालं विदित्वा न पुच्छन्ति। अत्थसंहितं तथागता पुच्छन्ति, नो अनत्थसंहितं। अनत्थसंहिते सेतुघातो तथागतानं। द्वीहाकारेहि बुद्धा भगवन्तो भिक्खू पटिपुच्छन्ति – धम्मं वा देसेस्साम, सावकानं वा सिक्खापदं पञ्‍ञपेस्सामाति। अथ खो भगवा ते भिक्खू एतदवोच – ‘‘यथाकथं पन तुम्हे, भिक्खवे, समग्गा सम्मोदमाना अविवदमाना फासुकं वस्सं वसित्थ, न च पिण्डकेन किलमित्था’’ति।

इध मयं, भन्ते, सम्बहुला सन्दिट्ठा सम्भत्ता भिक्खू कोसलेसु जनपदे अञ्‍ञतरस्मिं आवासे वस्सं उपगच्छिम्हा। तेसं नो, भन्ते, अम्हाकं एतदहोसि – ‘‘केन नु खो मयं उपायेन समग्गा सम्मोदमाना अविवदमाना फासुकं वस्सं वसेय्याम, न च पिण्डकेन किलमेय्यामा’’ति। तेसं नो, भन्ते, अम्हाकं एतदहोसि – ‘‘सचे खो मयं अञ्‍ञमञ्‍ञं नेव आलपेय्याम न सल्‍लपेय्याम – यो पठमं गामतो पिण्डाय पटिक्‍कमेय्य सो आसनं पञ्‍ञपेय्य, पादोदकं पादपीठं पादकथलिकं उपनिक्खिपेय्य, अवक्‍कारपातिं धोवित्वा उपट्ठापेय्य, पानीयं परिभोजनीयं उपट्ठापेय्य; यो पच्छा गामतो पिण्डाय पटिक्‍कमेय्य, सचस्स भुत्तावसेसो, सचे आकङ्खेय्य भुञ्‍जेय्य, नो चे आकङ्खेय्य अप्पहरिते वा छड्डेय्य, अप्पाणके वा उदके ओपिलापेय्य; सो आसनं उद्धरेय्य, पादोदकं पादपीठं पादकथलिकं पटिसामेय्य , अवक्‍कारपातिं धोवित्वा पटिसामेय्य, पानीयं परिभोजनीयं पटिसामेय्य, भत्तग्गं सम्मज्‍जेय्य; यो पस्सेय्य पानीयघटं वा परिभोजनीयघटं वा वच्‍चघटं वा रित्तं तुच्छं सो उपट्ठापेय्य; सचस्स होति अविसय्हं, हत्थविकारेन दुतियं आमन्तेत्वा हत्थविलङ्घकेन उपट्ठापेय्य; न त्वेव तप्पच्‍चया वाचं भिन्देय्य – एवं खो मयं समग्गा सम्मोदमाना अविवदमाना फासुकं वस्सं वसेय्याम, न च पिण्डकेन किलमेय्यामा’’ति। अथ खो मयं, भन्ते, अञ्‍ञमञ्‍ञं नेव आलपिम्हा न सल्‍लविम्हा। यो पठमं गामतो पिण्डाय पटिक्‍कमति सो आसनं पञ्‍ञपेति, पादोदकं पादपीठं पादकथलिकं उपनिक्खिपति, अवक्‍कारपातिं धोवित्वा उपट्ठापेति, पानीयं परिभोजनीयं उपट्ठापेति। यो पच्छा गामतो पिण्डाय पटिक्‍कमति, सचे होति भुत्तावसेसो, सचे आकङ्खति भुञ्‍जति, नो चे आकङ्खति अप्पहरिते वा छड्डेति, अप्पाणके वा उदके ओपिलापेति, सो आसनं उद्धरति, पादोदकं पादपीठं पादकथलिकं पटिसामेति, अवक्‍कारपातिं धोवित्वा पटिसामेति, पानीयं परिभोजनीयं पटिसामेति, भत्तग्गं सम्मज्‍जति। यो पस्सति पानीयघटं वा परिभोजनीयघटं वा वच्‍चघटं वा रित्तं तुच्छं सो उपट्ठापेति। सचस्स होति अविसय्हं, हत्थविकारेन दुतियं आमन्तेत्वा हत्थविलङ्घकेन उपट्ठापेति, न त्वेव तप्पच्‍चया वाचं भिन्दति। एवं खो मयं, भन्ते, समग्गा सम्मोदमाना अविवदमाना फासुकं वस्सं वसिम्हा, न च पिण्डकेन किलमिम्हाति।

अथ खो भगवा भिक्खू आमन्तेसि – ‘‘अफासुञ्‍ञेव [अफासुकञ्‍ञेव (सी॰)] किरमे [किरिमे (क॰)], भिक्खवे, मोघपुरिसा वुट्ठा [वुत्था (क॰)] समाना फासुम्हा [फासुकम्हा (सी॰)] वुट्ठाति पटिजानन्ति। पसुसंवासञ्‍ञेव किरमे, भिक्खवे, मोघपुरिसा वुट्ठा समाना फासुम्हा वुट्ठाति पटिजानन्ति। एळकसंवासञ्‍ञेव किरमे, भिक्खवे, मोघपुरिसा वुट्ठा समाना फासुम्हा वुट्ठाति पटिजानन्ति। सपत्तसंवासञ्‍ञेव किरमे, भिक्खवे, मोघपुरिसा वुट्ठा समाना फासुम्हा वुट्ठाति पटिजानन्ति। कथञ्हि नामिमे, भिक्खवे, मोघपुरिसा मूगब्बतं तित्थियसमादानं समादियिस्स’’न्ति। नेतं, भिक्खवे, अप्पसन्‍नानं वा पसादाय…पे॰… विगरहित्वा धम्मिं कथं कत्वा भिक्खू आमन्तेसि – न, भिक्खवे, मूगब्बतं तित्थियसमादानं समादियितब्बं। यो समादियेय्य, आपत्ति दुक्‍कटस्स। अनुजानामि, भिक्खवे, वस्संवुट्ठानं भिक्खूनं तीहि ठानेहि पवारेतुं – दिट्ठेन वा सुतेन वा परिसङ्काय वा। सा वो भविस्सति अञ्‍ञमञ्‍ञानुलोमता आपत्तिवुट्ठानता विनयपुरेक्खारता। एवञ्‍च पन, भिक्खवे, पवारेतब्बं। ब्यत्तेन भिक्खुना पटिबलेन सङ्घो ञापेतब्बो –

२१०. ‘‘सुणातु मे, भन्ते, सङ्घो। अज्‍ज पवारणा। यदि सङ्घस्स पत्तकल्‍लं, सङ्घो पवारेय्या’’ति।

थेरेन भिक्खुना एकंसं उत्तरासङ्गं करित्वा उक्‍कुटिकं निसीदित्वा अञ्‍जलिं पग्गहेत्वा एवमस्स वचनीयो – ‘‘सङ्घं, आवुसो, पवारेमि दिट्ठेन वा सुतेन वा परिसङ्काय वा। वदन्तु मं आयस्मन्तो अनुकम्पं उपादाय। पस्सन्तो पटिकरिस्सामि। दुतियम्पि, आवुसो, सङ्घं पवारेमि दिट्ठेन वा सुतेन वा परिसङ्काय वा। वदन्तु मं आयस्मन्तो अनुकम्पं उपादाय। पस्सन्तो पटिकरिस्सामि। ततियम्पि, आवुसो, सङ्घं पवारेमि दिट्ठेन वा सुतेन वा परिसङ्काय वा। वदन्तु मं आयस्मन्तो अनुकम्पं उपादाय। पस्सन्तो पटिकरिस्सामी’’ति।

नवकेन भिक्खुना एकंसं उत्तरासङ्गं करित्वा उक्‍कुटिकं निसीदित्वा अञ्‍जलिं पग्गहेत्वा एवमस्स वचनीयो – ‘‘सङ्घं, भन्ते, पवारेमि दिट्ठेन वा सुतेन वा परिसङ्काय वा। वदन्तु मं आयस्मन्तो अनुकम्पं उपादाय। पस्सन्तो पटिकरिस्सामि। दुतियम्पि, भन्ते, सङ्घं…पे॰… ततियम्पि, भन्ते, सङ्घं पवारेमि दिट्ठेन वा सुतेन वा परिसङ्काय वा। वदन्तु मं आयस्मन्तो अनुकम्पं उपादाय। पस्सन्तो पटिकरिस्सामी’’ति।

२११. तेन खो पन समयेन छब्बग्गिया भिक्खू थेरेसु भिक्खूसु उक्‍कुटिकं निसिन्‍नेसु पवारयमानेसु आसनेसु अच्छन्ति। ये ते भिक्खू अप्पिच्छा…पे॰… ते उज्झायन्ति खिय्यन्ति विपाचेन्ति – ‘‘कथञ्हि नाम छब्बग्गिया भिक्खू थेरेसु भिक्खूसु उक्‍कुटिकं निसिन्‍नेसु पवारयमानेसु आसनेसु अच्छिस्सन्ती’’ति। अथ खो ते भिक्खू भगवतो एतमत्थं आरोचेसुं…पे॰… ‘‘सच्‍चं किर, भिक्खवे, छब्बग्गिया भिक्खू थेरेसु भिक्खूसु उक्‍कुटिकं निसिन्‍नेसु पवारयमानेसु आसनेसु अच्छन्ती’’ति? ‘‘सच्‍चं, भगवा’’ति। विगरहि बुद्धो भगवा…पे॰… ‘‘कथञ्हि नाम ते, भिक्खवे, मोघपुरिसा थेरेसु भिक्खूसु उक्‍कुटिकं निसिन्‍नेसु पवारयमानेसु आसनेसु अच्छिस्स’’न्ति। नेतं, भिक्खवे, अप्पसन्‍नानं वा पसादाय, पसन्‍नानं वा भिय्योभावाय…पे॰… विगरहित्वा धम्मिं कथं कत्वा भिक्खू आमन्तेसि – ‘‘न, भिक्खवे, थेरेसु भिक्खूसु उक्‍कुटिकं निसिन्‍नेसु पवारयमानेसु आसनेसु अच्छितब्बं। यो अच्छेय्य, आपत्ति दुक्‍कटस्स। अनुजानामि, भिक्खवे, सब्बेहेव उक्‍कुटिकं निसिन्‍नेहि पवारेतु’’न्ति।

तेन खो पन समयेन अञ्‍ञतरो थेरो जरादुब्बलो याव सब्बे पवारेन्तीति [याव सब्बे पवारेन्ति (स्या॰)] उक्‍कुटिकं निसिन्‍नो आगमयमानो मुच्छितो पपति। भगवतो एतमत्थं आरोचेसुं। अनुजानामि, भिक्खवे, तदमन्तरा उक्‍कुटिकं निसीदितुं याव पवारेति, पवारेत्वा आसने निसीदितुन्ति।

अफासुकविहारो निट्ठितो।

१२१. पवारणाभेदा

२१२. अथ खो भिक्खूनं एतदहोसि – ‘‘कति नु खो पवारणा’’ति? भगवतो एतमत्थं आरोचेसुं। द्वेमा, भिक्खवे, पवारणा – चातुद्दसिका च पन्‍नरसिका च। इमा खो, भिक्खवे, द्वे पवारणाति।

अथ खो भिक्खूनं एतदहोसि – ‘‘कति नु खो पवारणकम्मानी’’ति? [पवारणाकम्मानीति (स्या॰)] भगवतो एतमत्थं आरोचेसुं। चत्तारिमानि, भिक्खवे, पवारणकम्मानि – अधम्मेन वग्गं पवारणकम्मं, अधम्मेन समग्गं पवारणकम्मं, धम्मेन वग्गं पवारणकम्मं, धम्मेन समग्गं पवारणकम्मं। तत्र, भिक्खवे, यदिदं अधम्मेन वग्गं पवारणकम्मं, न, भिक्खवे, एवरूपं पवारणकम्मं कातब्बं; न च मया एवरूपं पवारणकम्मं अनुञ्‍ञातं। तत्र, भिक्खवे, यदिदं अधम्मेन समग्गं पवारणकम्मं, न, भिक्खवे, एवरूपं पवारणकम्मं कातब्बं; न च मया एवरूपं पवारणकम्मं अनुञ्‍ञातं। तत्र, भिक्खवे, यदिदं धम्मेन वग्गं पवारणकम्मं, न, भिक्खवे, एवरूपं पवारणकम्मं कातब्बं; न च मया एवरूपं पवारणकम्मं अनुञ्‍ञातं। तत्र, भिक्खवे, यदिदं धम्मेन समग्गं पवारणकम्मं, एवरूपं, भिक्खवे, पवारणकम्मं कातब्बं; एवरूपञ्‍च मया पवारणकम्मं अनुञ्‍ञातं। तस्मातिह, भिक्खवे, एवरूपं पवारणकम्मं करिस्साम यदिदं धम्मेन समग्गन्ति, एवञ्हि वो, भिक्खवे, सिक्खितब्बन्ति।

पवारणाभेदा निट्ठिता।

१२२. पवारणादानानुजानना

२१३. अथ खो भगवा भिक्खू आमन्तेसि – ‘‘सन्‍निपतथ, भिक्खवे। सङ्घो पवारेस्सती’’ति। एवं वुत्ते अञ्‍ञतरो भिक्खु भगवन्तं एतदवोच – ‘‘अत्थि, भन्ते, भिक्खु गिलानो, सो अनागतो’’ति। अनुजानामि, भिक्खवे, गिलानेन भिक्खुना पवारणं दातुं। एवञ्‍च पन, भिक्खवे, दातब्बा – तेन गिलानेन भिक्खुना एकं भिक्खुं उपसङ्कमित्वा एकंसं उत्तरासङ्गं करित्वा उक्‍कुटिकं निसीदित्वा अञ्‍जलिं पग्गहेत्वा एवमस्स वचनीयो – ‘‘पवारणं दम्मि, पवारणं मे हर, पवारणं मे आरोचेहि, ममत्थाय पवारेही’’ति कायेन विञ्‍ञापेति, वाचाय विञ्‍ञापेति, कायेन वाचाय विञ्‍ञापेति, दिन्‍ना होति पवारणा; न कायेन विञ्‍ञापेति, न वाचाय विञ्‍ञापेति, न कायेन वाचाय विञ्‍ञापेति, न दिन्‍ना होति पवारणा। एवञ्‍चेतं लभेथ, इच्‍चेतं कुसलं। नो चे लभेथ, सो, भिक्खवे, गिलानो भिक्खु मञ्‍चेन वा पीठेन वा सङ्घमज्झे आनेत्वा पवारेतब्बं। सचे, भिक्खवे, गिलानुपट्ठाकानं भिक्खूनं एतदहोसि – ‘‘सचे खो मयं गिलानं ठाना चावेस्साम, आबाधो वा अभिवड्ढिस्सति, कालंकिरिया वा भविस्सती’’ति न, भिक्खवे, गिलानो भिक्खु ठाना चावेतब्बो। सङ्घेन तत्थ गन्त्वा पवारेतब्बं; न त्वेव वग्गेन सङ्घेन पवारेतब्बं। पवारेय्य चे, आपत्ति दुक्‍कटस्स।

पवारणहारको [पवारणाहारको (स्या॰)] चे, भिक्खवे, दिन्‍नाय पवारणाय तत्थेव पक्‍कमति, अञ्‍ञस्स दातब्बा पवारणा। पवारणहारको चे, भिक्खवे, दिन्‍नाय पवारणाय तत्थेव विब्भमति…पे॰… कालंकरोति… सामणेरो पटिजानाति… सिक्खं पच्‍चक्खातको पटिजानाति… अन्तिमवत्थुं अज्झापन्‍नको पटिजानाति… उम्मत्तको पटिजानाति… खित्तचित्तो पटिजानाति… वेदनाट्टो पटिजानाति… आपत्तिया अदस्सने उक्खित्तको पटिजानाति… आपत्तिया अप्पटिकम्मे उक्खित्तको पटिजानाति… पापिकाय दिट्ठिया अप्पटिनिस्सग्गे उक्खित्तको पटिजानाति… पण्डको पटिजानाति… थेय्यसंवासको पटिजानाति… तित्थियपक्‍कन्तको पटिजानाति… तिरच्छानगतो पटिजानाति… मातुघातको पटिजानाति… पितुघातको पटिजानाति… अरहन्तघातको पटिजानाति… भिक्खुनिदूसको पटिजानाति… सङ्घभेदको पटिजानाति … लोहितुप्पादको पटिजानाति… उभतोब्यञ्‍जनको पटिजानाति, अञ्‍ञस्स दातब्बा पवारणा।

पवारणहारको चे, भिक्खवे, दिन्‍नाय पवारणाय अन्तरामग्गे पक्‍कमति, अनाहटा होति पवारणा। पवारणहारको चे, भिक्खवे, दिन्‍नाय पवारणाय अन्तरामग्गे विब्भमति…पे॰… कालंकरोति… सामणेरो पटिजानाति… सिक्खं पच्‍चक्खातको पटिजानाति… अन्तिमवत्थुं अज्झापन्‍नको पटिजानाति… उम्मत्तको पटिजानाति… खित्तचित्तो पटिजानाति… वेदनाट्टो पटिजानाति… आपत्तिया अदस्सने उक्खित्तको पटिजानाति… आपत्तिया अप्पटिकम्मे उक्खित्तको पटिजानाति… पापिकाय दिट्ठिया अप्पटिनिस्सग्गे उक्खित्तको पटिजानाति… पण्डको पटिजानाति… थेय्यसंवासको पटिजानाति… तित्थियपक्‍कन्तको पटिजानाति… तिरच्छानगतो पटिजानाति… मातुघातको पटिजानाति… पितुघातको पटिजानाति… अरहन्तघातको पटिजानाति… भिक्खुनिदूसको पटिजानाति… सङ्घभेदको पटिजानाति… लोहितुप्पादको पटिजानाति… उभतोब्यञ्‍जनको पटिजानाति, अनाहटा होति पवारणा।

पवारणहारको चे, भिक्खवे, दिन्‍नाय पवारणाय सङ्घप्पत्तो पक्‍कमति, आहटा होति पवारणा। पवारणहारको चे, भिक्खवे, दिन्‍नाय पवारणाय सङ्घप्पत्तो विब्भमति…पे॰… कालंकरोति… सामणेरो पटिजानाति… सिक्खं पच्‍चक्खातको पटिजानाति… अन्तिमवत्थुं अज्झापन्‍नको पटिजानाति… उम्मत्तको पटिजानाति… खित्तचित्तो पटिजानाति… वेदनाट्टो पटिजानाति… आपत्तिया अदस्सने उक्खित्तको पटिजानाति… आपत्तिया अप्पटिकम्मे उक्खित्तको पटिजानाति… पापिकाय दिट्ठिया अप्पटिनिस्सग्गे उक्खित्तको पटिजानाति… पण्डको पटिजानाति… थेय्यसंवासको पटिजानाति… तित्थियपक्‍कन्तको पटिजानाति… तिरच्छानगतो पटिजानाति… मातुघातको पटिजानाति… पितुघातको पटिजानाति… अरहन्तघातको पटिजानाति… भिक्खुनिदूसको पटिजानाति… सङ्घभेदको पटिजानाति… लोहितुप्पादको पटिजानाति… उभतोब्यञ्‍जनको पटिजानाति, आहटा होति पवारणा।

पवारणहारको चे, भिक्खवे, दिन्‍नाय पवारणाय सङ्घप्पत्तो सुत्तो नारोचेति, आहटा होति पवारणा। पवारणहारकस्स अनापत्ति । पवारणहारको चे, भिक्खवे, दिन्‍नाय पवारणाय सङ्घप्पत्तो पमत्तो नारोचेति…पे॰… समापन्‍नो नारोचेति, आहटा होति पवारणा। पवारणहारकस्स अनापत्ति।

पवारणहारको चे, भिक्खवे, दिन्‍नाय पवारणाय सङ्घप्पत्तो सञ्‍चिच्‍च नारोचेति, आहटा होति पवारणा। पवारणहारकस्स आपत्ति दुक्‍कटस्स। अनुजानामि, भिक्खवे, तदहु पवारणाय पवारणं देन्तेन छन्दम्पि दातुं, सन्ति सङ्घस्स करणीयन्ति।

पवारणादानानुजानना निट्ठिता।

१२३. ञातकादिग्गहणकथा

२१४. तेन खो पन समयेन अञ्‍ञतरं भिक्खुं तदहु पवारणाय ञातका गण्हिंसु। भगवतो एतमत्थं आरोचेसुं। इध पन, भिक्खवे, भिक्खुं तदहु पवारणाय ञातका गण्हन्ति। ते ञातका भिक्खूहि एवमस्सु वचनीया – ‘‘इङ्घ, तुम्हे आयस्मन्तो इमं भिक्खुं मुहुत्तं मुञ्‍चथ, यावायं भिक्खु पवारेती’’ति। एवञ्‍चेतं लभेथ, इच्‍चेतं कुसलं। नो चे लभेथ, ते ञातका भिक्खूहि एवमस्सु वचनीया – ‘‘इङ्घ, तुम्हे आयस्मन्तो मुहुत्तं एकमन्तं होथ, यावायं भिक्खु पवारणं देती’’ति। एवञ्‍चेतं लभेथ, इच्‍चेतं कुसलं। नो चे लभेथ, ते ञातका भिक्खूहि एवमस्सु वचनीया – ‘‘इङ्घ, तुम्हे आयस्मन्तो इमं भिक्खुं मुहुत्तं निस्सीमं नेथ, याव सङ्घो पवारेती’’ति। एवञ्‍चेतं लभेथ, इच्‍चेतं कुसलं। नो चे लभेथ, न त्वेव वग्गेन सङ्घेन पवारेतब्बं। पवारेय्य चे, आपत्ति दुक्‍कटस्स।

इध पन, भिक्खवे, भिक्खुं तदहु पवारणाय राजानो गण्हन्ति…पे॰… चोरा गण्हन्ति … धुत्ता गण्हन्ति… भिक्खुपच्‍चत्थिका गण्हन्ति। ते भिक्खुपच्‍चत्थिका भिक्खूहि एवमस्सु वचनीया – ‘‘इङ्घ, तुम्हे आयस्मन्तो इमं भिक्खुं मुहुत्तं मुञ्‍चथ, यावायं भिक्खु पवारेती’’ति । एवञ्‍चेतं लभेथ, इच्‍चेतं कुसलं। नो चे लभेथ, ते भिक्खुपच्‍चत्थिका भिक्खूहि एवमस्सु वचनीया – ‘‘इङ्घ, तुम्हे आयस्मन्तो मुहुत्तं एकमन्तं होथ, यावायं भिक्खु पवारणं देती’’ति। एवञ्‍चेतं लभेथ, इच्‍चेतं कुसलं। नो चे लभेथ, ते भिक्खुपच्‍चत्थिका भिक्खूहि एवमस्सु वचनीया – ‘‘इङ्घ, तुम्हे आयस्मन्तो इमं भिक्खुं मुहुत्तं निस्सीमं नेथ, याव सङ्घो पवारेती’’ति। एवञ्‍चेतं लभेथ, इच्‍चेतं कुसलं। नो चे लभेथ, न त्वेव वग्गेन सङ्घेन पवारेतब्बं। पवारेय्य चे, आपत्ति दुक्‍कटस्साति।

ञातकादिग्गहणकथा निट्ठिता।

१२४. सङ्घपवारणादिप्पभेदा

२१५. तेन खो पन समयेन अञ्‍ञतरस्मिं आवासे तदहु पवारणाय पञ्‍च भिक्खू विहरन्ति। अथ खो तेसं भिक्खूनं एतदहोसि – ‘‘भगवता पञ्‍ञत्तं ‘सङ्घेन पवारेतब्ब’न्ति। मयञ्‍चम्हा पञ्‍च जना। कथं नु खो अम्हेहि पवारेतब्ब’’न्ति? भगवतो एतमत्थं आरोचेसुं। अनुजानामि, भिक्खवे, पञ्‍चन्‍नं सङ्घे पवारेतुन्ति।

२१६. तेन खो पन समयेन अञ्‍ञतरस्मिं आवासे तदहु पवारणाय चत्तारो भिक्खू विहरन्ति। अथ खो तेसं भिक्खूनं एतदहोसि – ‘‘भगवता अनुञ्‍ञातं पञ्‍चन्‍नं सङ्घे पवारेतुन्ति। मयञ्‍चम्हा चत्तारो जना। कथं नु खो अम्हेहि पवारेतब्ब’’न्ति? भगवतो एतमत्थं आरोचेसुं। अनुजानामि, भिक्खवे, चतुन्‍नं अञ्‍ञमञ्‍ञं पवारेतुं। एवञ्‍च पन, भिक्खवे, पवारेतब्बं। ब्यत्तेन भिक्खुना पटिबलेन ते भिक्खू ञापेतब्बा –

‘‘सुणन्तु मे आयस्मन्तो। अज्‍ज पवारणा। यदायस्मन्तानं पत्तकल्‍लं, मयं अञ्‍ञमञ्‍ञं पवारेय्यामा’’ति।

थेरेन भिक्खुना एकंसं उत्तरासङ्गं करित्वा उक्‍कुटिकं निसीदित्वा अञ्‍जलिं पग्गहेत्वा ते भिक्खू एवमस्सु वचनीया – ‘‘अहं, आवुसो, आयस्मन्ते पवारेमि दिट्ठेन वा सुतेन वा परिसङ्काय वा। वदन्तु मं आयस्मन्तो अनुकम्पं उपादाय। पस्सन्तो पटिकरिस्सामि। दुतियम्पि…पे॰… ततियम्पि अहं, आवुसो, आयस्मन्ते पवारेमि दिट्ठेन वा सुतेन वा परिसङ्काय वा। वदन्तु मं आयस्मन्तो अनुकम्पं उपादाय। पस्सन्तो पटिकरिस्सामी’’ति।

नवकेन भिक्खुना एकंसं उत्तरासङ्गं करित्वा उक्‍कुटिकं निसीदित्वा अञ्‍जलिं पग्गहेत्वा ते भिक्खू एवमस्सु वचनीया – ‘‘अहं, भन्ते, आयस्मन्ते पवारेमि दिट्ठेन वा सुतेन वा परिसङ्काय वा। वदन्तु मं आयस्मन्तो अनुकम्पं उपादाय। पस्सन्तो पटिकरिस्सामि। दुतियम्पि…पे॰… ततियम्पि अहं, भन्ते, आयस्मन्ते पवारेमि दिट्ठेन वा सुतेन वा परिसङ्काय वा। वदन्तु मं आयस्मन्तो अनुकम्पं उपादाय। पस्सन्तो पटिकरिस्सामी’’ति।

तेन खो पन समयेन अञ्‍ञतरस्मिं आवासे तदहु पवारणाय तयो भिक्खू विहरन्ति। अथ खो तेसं भिक्खूनं एतदहोसि – ‘‘भगवता अनुञ्‍ञातं पञ्‍चन्‍नं सङ्घे पवारेतुं, चतुन्‍नं अञ्‍ञमञ्‍ञं पवारेतुं। मयञ्‍चम्हा तयो जना। कथं नु खो अम्हेहि पवारेतब्ब’’न्ति? भगवतो एतमत्थं आरोचेसुं। अनुजानामि, भिक्खवे, तिण्णं अञ्‍ञमञ्‍ञं पवारेतुं। एवञ्‍च पन, भिक्खवे, पवारेतब्बं। ब्यत्तेन भिक्खुना पटिबलेन ते भिक्खू ञापेतब्बा –

‘‘सुणन्तु मे आयस्मन्ता। अज्‍ज पवारणा। यदायस्मन्तानं पत्तकल्‍लं, मयं अञ्‍ञमञ्‍ञं पवारेय्यामा’’ति।

थेरेन भिक्खुना एकंसं उत्तरासङ्गं करित्वा उक्‍कुटिकं निसीदित्वा अञ्‍जलिं पग्गहेत्वा ते भिक्खू एवमस्सु वचनीया – ‘‘अहं, आवुसो, आयस्मन्ते पवारेमि दिट्ठेन वा सुतेन वा परिसङ्काय वा। वदन्तु मं आयस्मन्ता अनुकम्पं उपादाय। पस्सन्तो पटिकरिस्सामि। दुतियम्पि…पे॰… ततियम्पि अहं, आवुसो, आयस्मन्ते पवारेमि दिट्ठेन वा सुतेन वा परिसङ्काय वा। वदन्तु मं आयस्मन्ता अनुकम्पं उपादाय। पस्सन्तो पटिकरिस्सामी’’ति।

नवकेन भिक्खुना एकंसं उत्तरासङ्गं करित्वा उक्‍कुटिकं निसीदित्वा अञ्‍जलिं पग्गहेत्वा ते भिक्खू एवमस्सु वचनीया – ‘‘अहं, भन्ते, आयस्मन्ते पवारेमि दिट्ठेन वा सुतेन वा परिसङ्काय वा। वदन्तु मं आयस्मन्ता अनुकम्पं उपादाय। पस्सन्तो पटिकरिस्सामि। दुतियम्पि…पे॰… ततियम्पि अहं, भन्ते, आयस्मन्ते पवारेमि दिट्ठेन वा सुतेन वा परिसङ्काय वा। वदन्तु मं आयस्मन्ता अनुकम्पं उपादाय। पस्सन्तो पटिकरिस्सामी’’ति ।

२१७. तेन खो पन समयेन अञ्‍ञतरस्मिं आवासे तदहु पवारणाय द्वे भिक्खू विहरन्ति। अथ खो तेसं भिक्खूनं एतदहोसि – ‘‘भगवता अनुञ्‍ञातं पञ्‍चन्‍नं सङ्घे पवारेतुं, चतुन्‍नं अञ्‍ञमञ्‍ञं पवारेतुं, तिण्णं अञ्‍ञमञ्‍ञं पवारेतुं। मयञ्‍चम्हा द्वे जना। कथं नु खो अम्हेहि पवारेतब्ब’’न्ति। भगवतो एतमत्थं आरोचेसुं। अनुजानामि, भिक्खवे, द्विन्‍नं अञ्‍ञमञ्‍ञं पवारेतुं। एवञ्‍च पन, भिक्खवे, पवारेतब्बं। थेरेन भिक्खुना एकंसं उत्तरासङ्गं करित्वा उक्‍कुटिकं निसीदित्वा अञ्‍जलिं पग्गहेत्वा नवो भिक्खु एवमस्स वचनीयो – ‘‘अहं, आवुसो, आयस्मन्तं पवारेमि दिट्ठेन वा सुतेन वा परिसङ्काय वा। वदतु मं आयस्मा अनुकम्पं उपादाय। पस्सन्तो पटिकरिस्सामि। दुतियम्पि…पे॰… ततियम्पि अहं, आवुसो, आयस्मन्तं पवारेमि दिट्ठेन वा सुतेन वा परिसङ्काय वा। वदतु मं आयस्मा अनुकम्पं उपादाय। पस्सन्तो पटिकरिस्सामी’’ति।

नवकेन भिक्खुना एकंसं उत्तरासङ्गं करित्वा उक्‍कुटिकं निसीदित्वा अञ्‍जलिं पग्गहेत्वा थेरो भिक्खु एवमस्स वचनीयो – ‘‘अहं, भन्ते, आयस्मन्तं पवारेमि दिट्ठेन वा सुतेन वा परिसङ्काय वा। वदतु मं आयस्मा अनुकम्पं उपादाय। पस्सन्तो पटिकरिस्सामि। दुतियम्पि…पे॰… ततियम्पि अहं, भन्ते, आयस्मन्तं पवारेमि दिट्ठेन वा सुतेन वा परिसङ्काय वा। वदतु मं आयस्मा अनुकम्पं उपादाय। पस्सन्तो पटिकरिस्सामी’’ति।

२१८. तेन खो पन समयेन अञ्‍ञतरस्मिं आवासे तदहु पवारणाय एको भिक्खु विहरति। अथ खो तस्स भिक्खुनो एतदहोसि – ‘‘भगवता अनुञ्‍ञातं पञ्‍चन्‍नं सङ्घे पवारेतुं, चतुन्‍नं अञ्‍ञमञ्‍ञं पवारेतुं, तिण्णं अञ्‍ञमञ्‍ञं पवारेतुं, द्विन्‍नं अञ्‍ञमञ्‍ञं पवारेतुं। अहञ्‍चम्हि एकको। कथं नु खो मया पवारेतब्ब’’न्ति? भगवतो एतमत्थं आरोचेसुं।

इध पन, भिक्खवे, अञ्‍ञतरस्मिं आवासे तदहु पवारणाय एको भिक्खु विहरति। तेन, भिक्खवे, भिक्खुना यत्थ भिक्खू पटिक्‍कमन्ति उपट्ठानसालाय वा मण्डपे वा रुक्खमूले वा, सो देसो सम्मज्‍जित्वा पानीयं परिभोजनीयं उपट्ठापेत्वा आसनं पञ्‍ञपेत्वा पदीपं कत्वा निसीदितब्बं। सचे अञ्‍ञे भिक्खू आगच्छन्ति, तेहि सद्धिं पवारेतब्बं; नो चे आगच्छन्ति, ‘अज्‍ज मे पवारणा’ति अधिट्ठातब्बं। नो चे अधिट्ठेय्य, आपत्ति दुक्‍कटस्स।

तत्र, भिक्खवे, यत्थ पञ्‍च भिक्खू विहरन्ति, न एकस्स पवारणं आहरित्वा

चतूहि सङ्घे पवारेतब्बं। पवारेय्युं चे, आपत्ति दुक्‍कटस्स। तत्र, भिक्खवे, यत्थ चत्तारो भिक्खू विहरन्ति, न एकस्स पवारणं आहरित्वा तीहि अञ्‍ञमञ्‍ञं पवारेतब्बं। पवारेय्युं चे, आपत्ति दुक्‍कटस्स। तत्र, भिक्खवे, यत्थ तयो भिक्खू विहरन्ति, न एकस्स पवारणं आहरित्वा द्वीहि अञ्‍ञमञ्‍ञं पवारेतब्बं। पवारेय्युं चे, आपत्ति दुक्‍कटस्स। तत्र, भिक्खवे, यत्थ द्वे भिक्खू विहरन्ति, न एकस्स पवारणं आहरित्वा एकेन अधिट्ठातब्बं। अधिट्ठेय्य चे, आपत्ति दुक्‍कटस्साति।

सङ्घपवारणादिप्पभेदा निट्ठिता।

१२५. आपत्तिपटिकम्मविधि

२१९. तेन खो पन समयेन अञ्‍ञतरो भिक्खु तदहु पवारणाय आपत्तिं आपन्‍नो होति। अथ खो तस्स भिक्खुनो एतदहोसि – ‘‘भगवता पञ्‍ञत्तं ‘न सापत्तिकेन पवारेतब्ब’न्ति। अहञ्‍चम्हि आपत्तिं आपन्‍नो। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं [आरोचेसि (क॰)]।

इध पन, भिक्खवे, भिक्खु तदहु पवारणाय आपत्तिं आपन्‍नो होति। तेन, भिक्खवे, भिक्खुना एकं भिक्खुं उपसङ्कमित्वा एकंसं उत्तरासङ्गं करित्वा उक्‍कुटिकं निसीदित्वा अञ्‍जलिं पग्गहेत्वा एवमस्स वचनीयो – ‘‘अहं, आवुसो, इत्थन्‍नामं आपत्तिं आपन्‍नो, तं पटिदेसेमी’’ति। तेन वत्तब्बो – ‘‘पस्ससी’’ति। आम पस्सामीति। आयतिं संवरेय्यासीति।

इध पन, भिक्खवे, भिक्खु तदहु पवारणाय आपत्तिया वेमतिको होति। तेन, भिक्खवे, भिक्खुना एकं भिक्खुं उपसङ्कमित्वा एकंसं उत्तरासङ्गं करित्वा उक्‍कुटिकं निसीदित्वा अञ्‍जलिं पग्गहेत्वा एवमस्स वचनीयो – ‘‘अहं, आवुसो, इत्थन्‍नामाय आपत्तिया वेमतिको; यदा निब्बेमतिको भविस्सामि तदा तं आपत्तिं पटिकरिस्सामी’’ति वत्वा पवारेतब्बं; न त्वेव तप्पच्‍चया पवारणाय अन्तरायो कातब्बोति।

आपत्तिपटिकम्मविधि निट्ठिता।

१२६. आपत्तिआविकरणविधि

२२०. तेन खो पन समयेन अञ्‍ञतरो भिक्खु पवारयमानो आपत्तिं सरति। अथ खो तस्स भिक्खुनो एतदहोसि – ‘‘भगवता पञ्‍ञत्तं ‘न सापत्तिकेन पवारेतब्ब’न्ति। अहञ्‍चम्हि आपत्तिं आपन्‍नो। कथं नु खो मया पटिपज्‍जितब्ब’’न्ति? भगवतो एतमत्थं आरोचेसुं।

इध पन, भिक्खवे, भिक्खु पवारयमानो आपत्तिं सरति। तेन, भिक्खवे, भिक्खुना सामन्तो भिक्खु एवमस्स वचनीयो – ‘‘अहं, आवुसो, इत्थन्‍नामं आपत्तिं आपन्‍नो। इतो वुट्ठहित्वा तं आपत्तिं पटिकरिस्सामी’’ति वत्वा पवारेतब्बं; न त्वेव तप्पच्‍चया पवारणाय अन्तरायो कातब्बो।

इध पन, भिक्खवे, भिक्खु पवारयमानो आपत्तिया वेमतिको होति। तेन, भिक्खवे,

भिक्खुना सामन्तो भिक्खु एवमस्स वचनीयो – ‘‘अहं, आवुसो, इत्थन्‍नामाय आपत्तिया वेमतिको; यदा निब्बेमतिको भविस्सामि तदा तं आपत्तिं पटिकरिस्सामी’’ति वत्वा पवारेतब्बं; न त्वेव तप्पच्‍चया पवारणाय अन्तरायो कातब्बोति।

आपत्ति आविकरणविधि निट्ठिता।

१२७. सभागापत्तिपटिकम्मविधि

२२१. तेन खो पन समयेन अञ्‍ञतरस्मिं आवासे तदहु पवारणाय सब्बो सङ्घो सभागं आपत्तिं आपन्‍नो होति। अथ खो तेसं भिक्खूनं एतदहोसि – ‘‘भगवता पञ्‍ञत्तं ‘न सभागा आपत्ति देसेतब्बा, न सभागा आपत्ति पटिग्गहेतब्बा’ति। अयञ्‍च सब्बो सङ्घो सभागं आपत्तिं आपन्‍नो। कथं नु खो अम्हेहि पटिपज्‍जितब्ब’’न्ति? भगवतो एतमत्थं आरोचेसुं।

इध पन, भिक्खवे, अञ्‍ञतरस्मिं आवासे तदहु पवारणाय सब्बो सङ्घो सभागं आपत्तिं आपन्‍नो होति। तेहि, भिक्खवे, भिक्खूहि एको भिक्खु सामन्ता आवासा सज्‍जुकं पाहेतब्बो – गच्छावुसो, तं आपत्तिं पटिकरित्वा आगच्छ, मयं ते सन्तिके तं आपत्तिं पटिकरिस्सामाति। एवञ्‍चेतं लभेथ, इच्‍चेतं कुसलं। नो चे लभेथ, ब्यत्तेन भिक्खुना पटिबलेन सङ्घो ञापेतब्बो –

‘‘सुणातु मे, भन्ते, सङ्घो। अयं सब्बो सङ्घो सभागं आपत्तिं आपन्‍नो। यदा अञ्‍ञं भिक्खुं सुद्धं अनापत्तिकं पस्सिस्सति तदा तस्स सन्तिके तं आपत्तिं पटिकरिस्सती’’ति वत्वा पवारेतब्बं; न त्वेव तप्पच्‍चया पवारणाय अन्तरायो कातब्बो।

इध पन, भिक्खवे, अञ्‍ञतरस्मिं आवासे तदहु पवारणाय सब्बो सङ्घो सभागाय आपत्तिया वेमतिको होति। ब्यत्तेन भिक्खुना पटिबलेन सङ्घो ञापेतब्बो –

‘‘सुणातु मे, भन्ते, सङ्घो। अयं सब्बो सङ्घो सभागाय आपत्तिया वेमतिको। यदा निब्बेमतिको भविस्सति तदा तं आपत्तिं पटिकरिस्सती’’ति वत्वा, पवारेतब्बं, न त्वेव तप्पच्‍चया पवारणाय अन्तरायो कातब्बोति।

सभागापत्तिपटिकम्मविधि निट्ठिता।

पठमभाणवारो निट्ठितो।

१२८. अनापत्तिपन्‍नरसकं

२२२. तेन खो पन समयेन अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतिंसु, पञ्‍च वा अतिरेका वा। ते न जानिंसु ‘‘अत्थञ्‍ञे आवासिका भिक्खू अनागता’’ति। ते धम्मसञ्‍ञिनो विनयसञ्‍ञिनो वग्गा समग्गसञ्‍ञिनो पवारेसुं। तेहि पवारियमाने अथञ्‍ञे आवासिका भिक्खू आगच्छिंसु बहुतरा। भगवतो एतमत्थं आरोचेसुं।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते न जानन्ति ‘‘अत्थञ्‍ञे आवासिका भिक्खू अनागता’’ति। ते धम्मसञ्‍ञिनो विनयसञ्‍ञिनो वग्गा समग्गसञ्‍ञिनो पवारेन्ति। तेहि पवारियमाने अथञ्‍ञे आवासिका भिक्खू आगच्छन्ति बहुतरा। तेहि, भिक्खवे, भिक्खूहि पुन पवारेतब्बं। पवारितानं अनापत्ति।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते न जानन्ति ‘‘अत्थञ्‍ञे आवासिका भिक्खू अनागता’’ति। ते धम्मसञ्‍ञिनो विनयसञ्‍ञिनो वग्गा समग्गसञ्‍ञिनो पवारेन्ति। तेहि पवारियमाने अथञ्‍ञे आवासिका भिक्खू आगच्छन्ति समसमा। पवारिता सुप्पवारिता, अवसेसेहि पवारेतब्बं। पवारितानं अनापत्ति।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते न जानन्ति ‘‘अत्थञ्‍ञे आवासिका भिक्खू अनागता’’ति। ते धम्मसञ्‍ञिनो विनयसञ्‍ञिनो वग्गा समग्गसञ्‍ञिनो पवारेन्ति। तेहि पवारियमाने अथञ्‍ञे आवासिका भिक्खू आगच्छन्ति थोकतरा। पवारिता सुप्पवारिता, अवसेसेहि पवारेतब्बं। पवारितानं अनापत्ति।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते न जानन्ति ‘‘अत्थञ्‍ञे आवासिका भिक्खू अनागता’’ति। ते धम्मसञ्‍ञिनो विनयसञ्‍ञिनो वग्गा समग्गसञ्‍ञिनो पवारेन्ति। तेहि पवारितमत्ते अथञ्‍ञे आवासिका भिक्खू आगच्छन्ति बहुतरा। तेहि, भिक्खवे, भिक्खूहि पुन पवारेतब्बं। पवारितानं अनापत्ति।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते न जानन्ति ‘‘अत्थञ्‍ञे आवासिका भिक्खू अनागता’’ति। ते धम्मसञ्‍ञिनो विनयसञ्‍ञिनो वग्गा समग्गसञ्‍ञिनो पवारेन्ति। तेहि पवारितमत्ते अथञ्‍ञे आवासिका भिक्खू आगच्छन्ति समसमा। पवारिता सुप्पवारिता, तेसं सन्तिके पवारेतब्बं। पवारितानं अनापत्ति।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते न जानन्ति ‘‘अत्थञ्‍ञे आवासिका भिक्खू अनागता’’ति। ते धम्मसञ्‍ञिनो विनयसञ्‍ञिनो वग्गा समग्गसञ्‍ञिनो पवारेन्ति। तेहि पवारितमत्ते अथञ्‍ञे आवासिका भिक्खू आगच्छन्ति थोकतरा। पवारिता सुप्पवारिता, तेसं सन्तिके पवारेतब्बं। पवारितानं अनापत्ति।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते न जानन्ति ‘‘अत्थञ्‍ञे आवासिका भिक्खू अनागता’’ति। ते धम्मसञ्‍ञिनो विनयसञ्‍ञिनो वग्गा समग्गसञ्‍ञिनो पवारेन्ति। तेहि पवारितमत्ते, अवुट्ठिताय परिसाय, अथञ्‍ञे आवासिका भिक्खू आगच्छन्ति बहुतरा। तेहि, भिक्खवे, भिक्खूहि पुन पवारेतब्बं। पवारितानं अनापत्ति।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते न जानन्ति ‘‘अत्थञ्‍ञे आवासिका भिक्खू अनागता’’ति। ते धम्मसञ्‍ञिनो विनयसञ्‍ञिनो वग्गा समग्गसञ्‍ञिनो पवारेन्ति। तेहि पवारितमत्ते, अवुट्ठिताय परिसाय, अथञ्‍ञे आवासिका भिक्खू आगच्छन्ति समसमा। पवारिता सुप्पवारिता, तेसं सन्तिके पवारेतब्बं। पवारितानं अनापत्ति।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते न जानन्ति ‘‘अत्थञ्‍ञे आवासिका भिक्खू अनागता’’ति। ते धम्मसञ्‍ञिनो विनयसञ्‍ञिनो वग्गा समग्गसञ्‍ञिनो पवारेन्ति। तेहि पवारितमत्ते, अवुट्ठिताय परिसाय, अथञ्‍ञे आवासिका भिक्खू आगच्छन्ति थोकतरा। पवारिता सुप्पवारिता, तेसं सन्तिके पवारेतब्बं। पवारितानं अनापत्ति।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते न जानन्ति ‘‘अत्थञ्‍ञे आवासिका भिक्खू अनागता’’ति। ते धम्मसञ्‍ञिनो विनयसञ्‍ञिनो वग्गा समग्गसञ्‍ञिनो पवारेन्ति। तेहि पवारितमत्ते, एकच्‍चाय वुट्ठिताय परिसाय, अथञ्‍ञे आवासिका भिक्खू आगच्छन्ति बहुतरा। तेहि, भिक्खवे, भिक्खूहि पुन पवारेतब्बं। पवारितानं अनापत्ति।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते न जानन्ति ‘‘अत्थञ्‍ञे आवासिका भिक्खू अनागता’’ति। ते धम्मसञ्‍ञिनो विनयसञ्‍ञिनो वग्गा समग्गसञ्‍ञिनो पवारेन्ति। तेहि पवारितमत्ते, एकच्‍चाय वुट्ठिताय परिसाय, अथञ्‍ञे आवासिका भिक्खू आगच्छन्ति समसमा। पवारिता सुप्पवारिता, तेसं सन्तिके पवारेतब्बं। पवारितानं अनापत्ति।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते न जानन्ति ‘‘अत्थञ्‍ञे आवासिका भिक्खू अनागता’’ति। ते धम्मसञ्‍ञिनो विनयसञ्‍ञिनो वग्गा समग्गसञ्‍ञिनो पवारेन्ति। तेहि पवारितमत्ते, एकच्‍चाय वुट्ठिताय परिसाय, अथञ्‍ञे आवासिका भिक्खू आगच्छन्ति थोकतरा। पवारिता सुप्पवारिता, तेसं सन्तिके पवारेतब्बं। पवारितानं अनापत्ति।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते न जानन्ति ‘‘अत्थञ्‍ञे आवासिका भिक्खू अनागता’’ति। ते धम्मसञ्‍ञिनो विनयसञ्‍ञिनो वग्गा समग्गसञ्‍ञिनो पवारेन्ति। तेहि पवारितमत्ते, सब्बाय वुट्ठिताय परिसाय, अथञ्‍ञे आवासिका भिक्खू आगच्छन्ति बहुतरा। तेहि, भिक्खवे, भिक्खूहि पुन पवारेतब्बं। पवारितानं अनापत्ति।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते न जानन्ति ‘‘अत्थञ्‍ञे आवासिका भिक्खू अनागता’’ति। ते धम्मसञ्‍ञिनो विनयसञ्‍ञिनो वग्गा समग्गसञ्‍ञिनो पवारेन्ति। तेहि पवारितमत्ते, सब्बाय वुट्ठिताय परिसाय, अथञ्‍ञे आवासिका भिक्खू आगच्छन्ति समसमा। पवारिता सुप्पवारिता, तेसं सन्तिके पवारेतब्बं। पवारितानं अनापत्ति।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते न जानन्ति ‘‘अत्थञ्‍ञे आवासिका भिक्खू अनागता’’ति। ते धम्मसञ्‍ञिनो विनयसञ्‍ञिनो वग्गा समग्गसञ्‍ञिनो पवारेन्ति। तेहि पवारितमत्ते, सब्बाय वुट्ठिताय परिसाय, अथञ्‍ञे आवासिका भिक्खू आगच्छन्ति थोकतरा। पवारिता सुप्पवारिता, तेसं सन्तिके पवारेतब्बं। पवारितानं अनापत्ति।

अनापत्तिपन्‍नरसकं निट्ठितं।

१२९. वग्गावग्गसञ्‍ञीपन्‍नरसकं

२२३. इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते धम्मसञ्‍ञिनो विनयसञ्‍ञिनो वग्गा वग्गसञ्‍ञिनो पवारेन्ति। तेहि पवारियमाने अथञ्‍ञे आवासिका भिक्खू आगच्छन्ति बहुतरा। तेहि, भिक्खवे, भिक्खूहि पुन पवारेतब्बं। पवारितानं आपत्ति दुक्‍कटस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते धम्मसञ्‍ञिनो विनयसञ्‍ञिनो वग्गा वग्गसञ्‍ञिनो पवारेन्ति। तेहि पवारियमाने अथञ्‍ञे आवासिका भिक्खू आगच्छन्ति समसमा। पवारिता सुप्पवारिता, अवसेसेहि पवारेतब्बं। पवारितानं आपत्ति दुक्‍कटस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते धम्मसञ्‍ञिनो विनयसञ्‍ञिनो वग्गा वग्गसञ्‍ञिनो पवारेन्ति। तेहि पवारियमाने अथञ्‍ञे आवासिका भिक्खू आगच्छन्ति थोकतरा। पवारिता सुप्पवारिता, अवसेसेहि पवारेतब्बं। पवारितानं आपत्ति दुक्‍कटस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते धम्मसञ्‍ञिनो विनयसञ्‍ञिनो वग्गा वग्गसञ्‍ञिनो पवारेन्ति। तेहि पवारितमत्ते,…पे॰… अवुट्ठिताय परिसाय…पे॰… एकच्‍चाय वुट्ठिताय परिसाय…पे॰… सब्बाय वुट्ठिताय परिसाय, अथञ्‍ञे आवासिका भिक्खू आगच्छन्ति बहुतरा…पे॰… समसमा…पे॰… थोकतरा। पवारिता सुप्पवारिता, तेसं सन्तिके पवारेतब्बं। पवारितानं आपत्ति दुक्‍कटस्स।

वग्गावग्गसञ्‍ञीपन्‍नरसकं निट्ठितं।

१३०. वेमतिकपन्‍नरसकं

२२४. इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘कप्पति नु खो अम्हाकं पवारेतुं, न नु खो कप्पती’’ति वेमतिका पवारेन्ति। तेहि पवारियमाने अथञ्‍ञे आवासिका भिक्खू आगच्छन्ति बहुतरा। तेहि, भिक्खवे, भिक्खूहि पुन पवारेतब्बं। पवारितानं आपत्ति दुक्‍कटस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘कप्पति नु खो अम्हाकं पवारेतुं, न नु खो कप्पती’’ति वेमतिका पवारेन्ति। तेहि पवारियमाने अथञ्‍ञे आवासिका भिक्खू आगच्छन्ति समसमा। पवारिता सुप्पवारिता, अवसेसेहि पवारेतब्बं। पवारितानं आपत्ति दुक्‍कटस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘कप्पति नु खो अम्हाकं पवारेतुं, न नु खो कप्पती’’ति वेमतिका पवारेन्ति। तेहि पवारियमाने अथञ्‍ञे आवासिका भिक्खू आगच्छन्ति थोकतरा। पवारिता सुप्पवारिता, अवसेसेहि पवारेतब्बं। पवारितानं आपत्ति दुक्‍कटस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘कप्पति नु खो अम्हाकं पवारेतुं, न नु खो कप्पती’’ति वेमतिका पवारेन्ति। तेहि पवारितमत्ते…पे॰… अवुट्ठिताय परिसाय…पे॰… एकच्‍चाय वुट्ठिताय परिसाय…पे॰… सब्बाय वुट्ठिताय परिसाय, अथञ्‍ञे आवासिका भिक्खू आगच्छन्ति बहुतरा…पे॰… समसमा…पे॰… थोकतरा। पवारिता सुप्पवारिता, तेसं सन्तिके पवारेतब्बं। पवारितानं आपत्ति दुक्‍कटस्स।

वेमतिकपन्‍नरसकं निट्ठितं।

१३१. कुक्‍कुच्‍चपकतपन्‍नरसकं

२२५. इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘कप्पतेव अम्हाकं पवारेतुं, नाम्हाकं न कप्पती’’ति कुक्‍कुच्‍चपकता पवारेन्ति। तेहि पवारियमाने अथञ्‍ञे आवासिका भिक्खू आगच्छन्ति बहुतरा। तेहि, भिक्खवे, भिक्खूहि पुन पवारेतब्बं। पवारितानं आपत्ति दुक्‍कटस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘कप्पतेव अम्हाकं पवारेतुं, नाम्हाकं न कप्पती’’ति कुक्‍कुच्‍चपकता पवारेन्ति। तेहि पवारियमाने अथञ्‍ञे आवासिका भिक्खू आगच्छन्ति समसमा। पवारिता सुप्पवारिता, अवसेसेहि पवारेतब्बं। पवारितानं आपत्ति दुक्‍कटस्स।

इध पन, भिक्खवे, अञ्‍ञरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘कप्पतेव अम्हाकं पवारेतुं, नाम्हाकं न कप्पती’’ति कुक्‍कुच्‍चपकता पवारेन्ति। तेहि पवारियमाने अथञ्‍ञे आवासिका भिक्खू आगच्छन्ति थोकतरा। पवारिता सुप्पवारिता, अवसेसेहि [अवसेसेहि तेसं सन्तिके (क॰)] पवारेतब्बं। पवारितानं आपत्ति दुक्‍कटस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘कप्पतेव अम्हाकं पवारेतुं, नाम्हाकं न कप्पती’’ति कुक्‍कुच्‍चपकता पवारेन्ति। तेहि पवारितमत्ते,…पे॰… अवुट्ठिताय परिसाय…पे॰… एकच्‍चाय वुट्ठिताय परिसाय…पे॰… सब्बाय वुट्ठिताय परिसाय, अथञ्‍ञे आवासिका भिक्खू आगच्छन्ति बहुतरा…पे॰… समसमा…पे॰… थोकतरा। पवारिता सुप्पवारिता, तेसं सन्तिके पवारेतब्बं। पवारितानं आपत्ति दुक्‍कटस्स।

कुक्‍कुच्‍चपकतपन्‍नरसकं निट्ठितं।

१३२. भेदपुरेक्खारपन्‍नरसकं

२२६. इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘नस्सन्तेते, विनस्सन्तेते, को तेहि अत्थो’’ति भेदपुरेक्खारा पवारेन्ति। तेहि पवारियमाने अथञ्‍ञे आवासिका भिक्खू आगच्छन्ति बहुतरा । तेहि, भिक्खवे, भिक्खूहि पुन पवारेतब्बं। पवारितानं आपत्ति थुल्‍लच्‍चयस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘नस्सन्तेते, विनस्सन्तेते, को तेहि अत्थो’’ति भेदपुरेक्खारा पवारेन्ति। तेहि पवारियमाने अथञ्‍ञे आवासिका भिक्खू आगच्छन्ति समसमा। पवारिता सुप्पवारिता, अवसेसेहि पवारेतब्बं। पवारितानं आपत्ति थुल्‍लच्‍चयस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘नस्सन्तेते, विनस्सन्तेते, को तेहि अत्थो’’ति – भेदपुरेक्खारा पवारेन्ति। तेहि पवारियमाने अथञ्‍ञे आवासिका भिक्खू आगच्छन्ति थोकतरा। पवारिता सुप्पवारिता, अवसेसेहि पवारेतब्बं। पवारितानं आपत्ति थुल्‍लच्‍चयस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘नस्सन्तेते, विनस्सन्तेते, को तेहि अत्थो’’ति – भेदपुरेक्खारा पवारेन्ति। तेहि पवारितमत्ते अथञ्‍ञे आवासिका भिक्खू आगच्छन्ति बहुतरा, तेहि भिक्खवे भिक्खूहि पुन पवारेतब्बं, पवारितानं आपत्ति थुल्‍लच्‍चयस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘नस्सन्तेते, विनस्सन्तेते, को तेहि अत्थो’’ति भेदपुरेक्खारा पवारेन्ति। तेहि पवारितमत्ते अथञ्‍ञे आवासिका भिक्खू आगच्छन्ति समसमा। पवारिता सुप्पवारिता, तेसं सन्तिके पवारेतब्बं। पवारितानं आपत्ति थुल्‍लच्‍चयस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘नस्सन्तेते, विनस्सन्तेते, को तेहि अत्थो’’ति भेदपुरेक्खारा पवारेन्ति। तेहि पवारितमत्ते अथञ्‍ञे आवासिका भिक्खू आगच्छन्ति थोकतरा। पवारिता सुप्पवारिता, तेसं सन्तिके पवारेतब्बं। पवारितानं आपत्ति थुल्‍लच्‍चयस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘नस्सन्तेते, विनस्सन्तेते, को तेहि अत्थो’’ति भेदपुरेक्खारा पवारेन्ति। तेहि पवारितमत्ते, अवुट्ठिताय परिसाय, अथञ्‍ञे आवासिका भिक्खू आगच्छन्ति बहुतरा। तेहि, भिक्खवे, भिक्खूहि पुन पवारेतब्बं। पवारितानं आपत्ति थुल्‍लच्‍चयस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘नस्सन्तेते, विनस्सन्तेते, को तेहि अत्थो’’ति भेदपुरेक्खारा पवारेन्ति। तेहि पवारितमत्ते, अवुट्ठिताय परिसाय, अथञ्‍ञे आवासिका भिक्खू आगच्छन्ति समसमा। पवारिता सुप्पवारिता, तेसं सन्तिके पवारेतब्बं। पवारितानं आपत्ति थुल्‍लच्‍चयस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘नस्सन्तेते, विनस्सन्तेते, को तेहि अत्थो’’ति भेदपुरेक्खारा पवारेन्ति। तेहि पवारितमत्ते, अवुट्ठिताय परिसाय, अथञ्‍ञे आवासिका भिक्खू आगच्छन्ति थोकतरा। पवारिता सुप्पवारिता, तेसं सन्तिके पवारेतब्बं। पवारितानं आपत्ति थुल्‍लच्‍चयस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘नस्सन्तेते, विनस्सन्तेते, को तेहि अत्थो’’ति भेदपुरेक्खारा पवारेन्ति। तेहि पवारितमत्ते, एकच्‍चाय वुट्ठिताय परिसाय, अथञ्‍ञे आवासिका भिक्खू आगच्छन्ति बहुतरा। तेहि, भिक्खवे, भिक्खूहि पुन पवारेतब्बं। पवारितानं आपत्ति थुल्‍लच्‍चयस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘नस्सन्तेते, विनस्सन्तेते, को तेहि अत्थो’’ति भेदपुरेक्खारा पवारेन्ति। तेहि पवारितमत्ते, एकच्‍चाय वुट्ठिताय परिसाय, अथञ्‍ञे आवासिका भिक्खू आगच्छन्ति समसमा। पवारिता सुप्पवारिता, तेसं सन्तिके पवारेतब्बं। पवारितानं आपत्ति थुल्‍लच्‍चयस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘नस्सन्तेते, विनस्सन्तेते, को तेहि अत्थो’’ति भेदपुरेक्खारा पवारेन्ति। तेहि पवारितमत्ते, एकच्‍चाय वुट्ठिताय परिसाय, अथञ्‍ञे आवासिका भिक्खू आगच्छन्ति थोकतरा। पवारिता सुप्पवारिता, तेसं सन्तिके पवारेतब्बं। पवारितानं आपत्ति थुल्‍लच्‍चयस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘नस्सन्तेते, विनस्सन्तेते, को तेहि अत्थो’’ति भेदपुरेक्खारा पवारेन्ति। तेहि पवारितमत्ते, सब्बाय वुट्ठिताय परिसाय, अथञ्‍ञे आवासिका भिक्खू आगच्छन्ति बहुतरा। तेहि, भिक्खवे, भिक्खूहि पुन पवारेतब्बं। पवारितानं आपत्ति थुल्‍लच्‍चयस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘नस्सन्तेते, विनस्सन्तेते, को तेहि अत्थो’’ति भेदपुरेक्खारा पवारेन्ति। तेहि पवारितमत्ते, सब्बाय वुट्ठिताय परिसाय, अथञ्‍ञे आवासिका भिक्खू आगच्छन्ति समसमा। पवारिता सुप्पवारिता, तेसं सन्तिके पवारेतब्बं। पवारितानं आपत्ति थुल्‍लच्‍चयस्स।

इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका

भिक्खू सन्‍निपतन्ति, पञ्‍च वा अतिरेका वा। ते जानन्ति ‘‘अत्थञ्‍ञे आवासिका भिक्खू अनागता’’ति। ते ‘‘नस्सन्तेते, विनस्सन्तेते, को तेहि अत्थो’’ति भेदपुरेक्खारा पवारेन्ति। तेहि पवारितमत्ते, सब्बाय वुट्ठिताय परिसाय, अथञ्‍ञे आवासिका भिक्खू आगच्छन्ति थोकतरा। पवारिता सुप्पवारिता, तेसं सन्तिके पवारेतब्बं। पवारितानं आपत्ति थुल्‍लच्‍चयस्स।

भेदपुरेक्खारपन्‍नरसकं निट्ठितं।

पञ्‍चवीसत्तिका निट्ठिता।

१३३. सीमोत्तन्तिकपेय्यालं

२२७. इध पन, भिक्खवे, अञ्‍ञतरस्मिं आवासे तदहु पवारणाय सम्बहुला आवासिका भिक्खू सन्‍निपतन्ति, पञ्‍च वा अतिरेका वा। ते न जानन्ति ‘‘अञ्‍ञे आवासिका भिक्खू अन्तोसीमं ओक्‍कमन्ती’’ति…पे॰… ते न जानन्ति ‘‘अञ्‍ञे आवासिका भिक्खू अन्तोसीमं ओक्‍कन्ता’’ति…पे॰… ते न पस्सन्ति अञ्‍ञे आवासिके भिक्खू अन्तोसीमं ओक्‍कमन्ते…पे॰… ते न पस्सन्ति अञ्‍ञे आवासिके भिक्खू अन्तोसीमं ओक्‍कन्ते…पे॰… ते न सुणन्ति ‘‘अञ्‍ञे आवासिका भिक्खू अन्तोसीमं ओक्‍कमन्ती’’ति…पे॰… ते न सुणन्ति ‘‘अञ्‍ञे आवासिका भिक्खू अन्तोसीमं ओक्‍कन्ता’’ति…पे॰…।

आवासिकेन आवासिका एकसतपञ्‍चसत्तति तिकनयतो, आवासिकेन आगन्तुका, आगन्तुकेन आवासिका, आगन्तुकेन आगन्तुका, पेय्यालमुखेन सत्त तिकसतानि होन्ति।

सीमोक्‍कन्तिकपेय्यालं निट्ठितं।

१३४. दिवसनानत्तं

२२८. इध पन, भिक्खवे, आवासिकानं भिक्खूनं चातुद्दसो होति, आगन्तुकानं पन्‍नरसो। सचे आवासिका बहुतरा होन्ति, आगन्तुकेहि आवासिकानं अनुवत्तितब्बं। सचे समसमा होन्ति, आगन्तुकेहि आवासिकानं अनुवत्तितब्बं। सचे आगन्तुका बहुतरा होन्ति, आवासिकेहि आगन्तुकानं अनुवत्तितब्बं।

इध पन, भिक्खवे, आवासिकानं भिक्खूनं पन्‍नरसो होति, आगन्तुकानं चातुद्दसो। सचे आवासिका बहुतरा होन्ति, आगन्तुकेहि आवासिकानं अनुवत्तितब्बं। सचे समसमा होन्ति, आगन्तुकेहि आवासिकानं अनुवत्तितब्बं। सचे आगन्तुका बहुतरा होन्ति, आवासिकेहि आगन्तुकानं अनुवत्तितब्बं।

इध पन, भिक्खवे, आवासिकानं भिक्खूनं पाटिपदो होति, आगन्तुकानं पन्‍नरसो। सचे आवासिका बहुतरा होन्ति, आवासिकेहि आगन्तुकानं नाकामा दातब्बा सामग्गी; आगन्तुकेहि निस्सीमं गन्त्वा पवारेतब्बं। सचे समसमा होन्ति, आवासिकेहि आगन्तुकानं नाकामा दातब्बा सामग्गी; आगन्तुकेहि निस्सीमं गन्त्वा पवारेतब्बं । सचे आगन्तुका बहुतरा होन्ति, आवासिकेहि आगन्तुकानं सामग्गी वा दातब्बा, निस्सीमं वा गन्तब्बं।

इध पन, भिक्खवे, आवासिकानं भिक्खूनं पन्‍नरसो होति, आगन्तुकानं पाटिपदो। सचे आवासिका बहुतरा होन्ति, आगन्तुकेहि आवासिकानं सामग्गी वा दातब्बा, निस्सीमं वा गन्तब्बं। सचे समसमा होन्ति, आगन्तुकेहि आवासिकानं सामग्गी वा दातब्बा, निस्सीमं वा गन्तब्बं। सचे आगन्तुका बहुतरा होन्ति, आगन्तुकेहि आवासिकानं नाकामा दातब्बा सामग्गी; आवासिकेहि निस्सीमं गन्त्वा पवारेतब्बं।

दिवसनानत्तं निट्ठितं।

१३५. लिङ्गादिदस्सनं

२२९. इध पन, भिक्खवे, आगन्तुका भिक्खू पस्सन्ति आवासिकानं भिक्खूनं आवासिकाकारं, आवासिकलिङ्गं, आवासिकनिमित्तं, आवासिकुद्देसं, सुप्पञ्‍ञत्तं मञ्‍चपीठं भिसिबिब्बोहनं, पानीयं परिभोजनीयं सपट्ठितं, परिवेणं सुसम्मट्ठं; पस्सित्वा वेमतिका होन्ति – ‘‘अत्थि नु खो आवासिका भिक्खू, नत्थि नु खो’’ति। ते वेमतिका न विचिनन्ति, अविचिनित्वा पवारेन्ति। आपत्ति दुक्‍कटस्स…पे॰… ते वेमतिका विचिनन्ति, विचिनित्वा न पस्सन्ति, अपस्सित्वा पवारेन्ति। अनापत्ति। ते वेमतिका विचिनन्ति, विचिनित्वा पस्सन्ति, पस्सित्वा एकतो पवारेन्ति। अनापत्ति। ते वेमतिका विचिनन्ति, विचिनित्वा पस्सन्ति, पस्सित्वा पाटेक्‍कं पवारेन्ति। आपत्ति दुक्‍कटस्स। ते वेमतिका विचिनन्ति, विचिनित्वा पस्सन्ति, पस्सित्वा – ‘‘नस्सन्तेते, विनस्सन्तेते, को तेहि अत्थो’’ति – भेदपुरेक्खारा पवारेन्ति। आपत्ति थुल्‍लच्‍चयस्स।

इध पन, भिक्खवे, आगन्तुका भिक्खू सुणन्ति आवासिकानं भिक्खूनं आवासिकाकारं, आवासिकलिङ्गं, आवासिकनिमित्तं, आवासिकुद्देसं, चङ्कमन्तानं पदसद्दं, सज्झायसद्दं, उक्‍कासितसद्दं, खिपितसद्दं; सुत्वा वेमतिका होन्ति – ‘‘अत्थि नु खो आवासिका भिक्खू, नत्थि नु खो’’ति। ते वेमतिका न विचिनन्ति, अविचिनित्वा पवारेन्ति। आपत्ति दुक्‍कटस्स। ते वेमतिका विचिनन्ति, विचिनित्वा न पस्सन्ति, अपस्सित्वा पवारेन्ति। अनापत्ति। ते वेमतिका विचिनन्ति, विचिनित्वा पस्सन्ति, पस्सित्वा एकतो पवारेन्ति। अनापत्ति। ते वेमतिका विचिनन्ति, विचिनित्वा पस्सन्ति, पस्सित्वा पाटेक्‍कं पवारेन्ति। आपत्ति दुक्‍कटस्स। ते वेमतिका विचिनन्ति, विचिनित्वा पस्सन्ति, पस्सित्वा ‘‘नस्सन्तेते, विनस्सन्तेते, को तेहि अत्थो’’ति भेदपुरेक्खारा पवारेन्ति। आपत्ति थुल्‍लच्‍चयस्स।

इध पन, भिक्खवे, आवासिका भिक्खू पस्सन्ति आगन्तुकानं भिक्खूनं आगन्तुकाकारं, आगन्तुकलिङ्गं, आगन्तुकनिमित्तं, आगन्तुकुद्देसं, अञ्‍ञातकं पत्तं, अञ्‍ञातकं चीवरं, अञ्‍ञातकं निसीदनं, पादानं धोतं, उदकनिस्सेकं; पस्सित्वा वेमतिका होन्ति – ‘‘अत्थि नु खो आगन्तुका भिक्खू, नत्थि नु खो’’ति। ते वेमतिका न विचिनन्ति, अविचिनित्वा पवारेन्ति। आपत्ति दुक्‍कटस्स। ते वेमतिका विचिनन्ति, विचिनित्वा न पस्सन्ति, अपस्सित्वा पवारेन्ति। अनापत्ति। ते वेमतिका विचिनन्ति, विचिनित्वा पस्सन्ति, पस्सित्वा एकतो पवारेन्ति। अनापत्ति। ते वेमतिका विचिनन्ति, विचिनित्वा पस्सन्ति, पस्सित्वा पाटेक्‍कं पवारेन्ति। आपत्ति दुक्‍कटस्स। ते वेमतिका विचिनन्ति, विचिनित्वा पस्सन्ति, पस्सित्वा – नस्सन्तेते, विनस्सन्तेते, को तेहि अत्थोति – भेदपुरेक्खारा पवारेन्ति। आपत्ति थुल्‍लच्‍चयस्स।

इध पन, भिक्खवे, आवासिका भिक्खू सुणन्ति आगन्तुकानं भिक्खूनं आगन्तुकाकारं,

आगन्तुकलिङ्गं, आगन्तुकनिमित्तं, आगन्तुकुद्देसं, आगच्छन्तानं पदसद्दं, उपाहनपप्फोटनसद्दं, उक्‍कासितसद्दं, खिपितसद्दं; सुत्वा वेमतिका होन्ति – ‘‘अत्थि नु खो आगन्तुका भिक्खू, नत्थि नु खो’’ति। ते वेमतिका न विचिनन्ति, अविचिनित्वा पवारेन्ति। आपत्ति दुक्‍कटस्स। ते वेमतिका विचिनन्ति, विचिनित्वा न पस्सन्ति, अपस्सित्वा पवारेन्ति। अनापत्ति। ते वेमतिका विचिनन्ति, विचिनित्वा पस्सन्ति, पस्सित्वा एकतो पवारेन्ति। अनापत्ति। ते वेमतिका विचिनन्ति, विचिनित्वा पस्सन्ति, पस्सित्वा पाटेक्‍कं पवारेन्ति। आपत्ति दुक्‍कटस्स। ते वेमतिका विचिनन्ति, विचिनित्वा पस्सन्ति, पस्सित्वा – नस्सन्तेते, विनस्सन्तेते, को तेहि अत्थोति – भेदपुरेक्खारा पवारेन्ति। आपत्ति थुल्‍लच्‍चयस्स।

लिङ्गादिदस्सनं निट्ठितं।

१३६. नानासंवासकादीहि पवारणा

२३०. इध पन, भिक्खवे, आगन्तुका भिक्खू पस्सन्ति आवासिके भिक्खू नानासंवासके। ते समानसंवासकदिट्ठिं पटिलभन्ति, समानसंवासकदिट्ठिं पटिलभित्वा न पुच्छन्ति, अपुच्छित्वा एकतो पवारेन्ति। अनापत्ति। ते पुच्छन्ति, पुच्छित्वा नाभिवितरन्ति, अनभिवितरित्वा एकतो पवारेन्ति। आपत्ति दुक्‍कटस्स। ते पुच्छन्ति, पुच्छित्वा नाभिवितरन्ति, अनभिवितरित्वा पाटेक्‍कं पवारेन्ति। अनापत्ति।

इध पन, भिक्खवे, आगन्तुका भिक्खू पस्सन्ति आवासिके भिक्खू समानसंवासके। ते नानासंवासकदिट्ठिं पटिलभन्ति, नानासंवासकदिट्ठिं पटिलभित्वा न पुच्छन्ति, अपुच्छित्वा एकतो पवारेन्ति। आपत्ति दुक्‍कटस्स। ते पुच्छन्ति, पुच्छित्वा अभिवितरन्ति, अभिवितरित्वा पाटेक्‍कं पवारेन्ति। आपत्ति दुक्‍कटस्स। ते पुच्छन्ति, पुच्छित्वा अभिवितरन्ति, अभिवितरित्वा एकतो पवारेन्ति। अनापत्ति।

इध पन, भिक्खवे, आवासिका भिक्खू पस्सन्ति आगन्तुके भिक्खू नानासंवासके। ते समानसंवासकदिट्ठिं पटिलभन्ति, समानसंवासकदिट्ठिं पटिलभित्वा न पुच्छन्ति, अपुच्छित्वा एकतो पवारेन्ति। अनापत्ति। ते पुच्छन्ति, पुच्छित्वा नाभिवितरन्ति, अनभिवितरित्वा एकतो पवारेन्ति। आपत्ति दुक्‍कटस्स। ते पुच्छन्ति, पुच्छित्वा नाभिवितरन्ति, अनभिवितरित्वा पाटेक्‍कं पवारेन्ति। अनापत्ति।

इध पन, भिक्खवे, आवासिका भिक्खू पस्सन्ति आगन्तुके भिक्खू समानसंवासके। ते नानासंवासकदिट्ठिं पटिलभन्ति, नानासंवासकदिट्ठिं पटिलभित्वा न पुच्छन्ति, अपुच्छित्वा एकतो पवारेन्ति। आपत्ति दुक्‍कटस्स। ते पुच्छन्ति, पुच्छित्वा अभिवितरन्ति, अभिवितरित्वा पाटेक्‍कं पवारेन्ति। आपत्ति दुक्‍कटस्स। ते पुच्छन्ति, पुच्छित्वा अभिवितरन्ति, अभिवितरित्वा एकतो पवारेन्ति। अनापत्ति।

नानासंवासकादीहि पवारणा निट्ठिता।

१३७. न गन्तब्बवारो

२३१. न, भिक्खवे, तदहु पवारणाय सभिक्खुका आवासा अभिक्खुको आवासो गन्तब्बो, अञ्‍ञत्र सङ्घेन, अञ्‍ञत्र अन्तराया। न, भिक्खवे, तदहु पवारणाय सभिक्खुका आवासा अभिक्खुको अनावासो गन्तब्बो, अञ्‍ञत्र सङ्घेन, अञ्‍ञत्र अन्तराया। न, भिक्खवे, तदहु पवारणाय सभिक्खुका आवासा अभिक्खुको आवासो वा अनावासो वा गन्तब्बो, अञ्‍ञत्र सङ्घेन, अञ्‍ञत्र अन्तराया।

न, भिक्खवे, तदहु पवारणाय सभिक्खुका अनावासा अभिक्खुको आवासो गन्तब्बो, अञ्‍ञत्र सङ्घेन, अञ्‍ञत्र अन्तराया। न, भिक्खवे, तदहु पवारणाय सभिक्खुका अनावासा अभिक्खुको अनावासो गन्तब्बो, अञ्‍ञत्र सङ्घेन, अञ्‍ञत्र अन्तराया। न, भिक्खवे, तदहु पवारणाय सभिक्खुका अनावासा अभिक्खुको आवासो वा अनावासो वा गन्तब्बो, अञ्‍ञत्र सङ्घेन, अञ्‍ञत्र अन्तराया।

न, भिक्खवे, तदहु पवारणाय सभिक्खुका आवासा वा अनावासा वा अभिक्खुको आवासो गन्तब्बो, अञ्‍ञत्र सङ्घेन, अञ्‍ञत्र अन्तराया। न, भिक्खवे, तदहु पवारणाय सभिक्खुका आवासा वा अनावासा वा अभिक्खुको अनावासो गन्तब्बो, अञ्‍ञत्र सङ्घेन, अञ्‍ञत्र अन्तराया । न, भिक्खवे, तदहु पवारणाय सभिक्खुका आवासा वा अनावासा वा अभिक्खुको आवासो वा अनावासो वा गन्तब्बो, अञ्‍ञत्र सङ्घेन, अञ्‍ञत्र अन्तराया।

न, भिक्खवे, तदहु पवारणाय सभिक्खुका आवासा सभिक्खुको आवासो गन्तब्बो, यत्थस्सु भिक्खू नानासंवासका, अञ्‍ञत्र सङ्घेन, अञ्‍ञत्र अन्तराया। न, भिक्खवे, तदहु पवारणाय सभिक्खुका आवासा सभिक्खुको अनावासो गन्तब्बो, यत्थस्सु भिक्खू नानासंवासका, अञ्‍ञत्र सङ्घेन, अञ्‍ञत्र अन्तराया। न, भिक्खवे, तदहु पवारणाय सभिक्खुका आवासा सभिक्खुको आवासो वा अनावासो वा गन्तब्बो, यत्थस्सु भिक्खू नानासंवासका, अञ्‍ञत्र सङ्घेन, अञ्‍ञत्र अन्तराया।

न, भिक्खवे, तदहु पवारणाय सभिक्खुका अनावासा सभिक्खुको आवासो गन्तब्बो, यत्थस्सु भिक्खू नानासंवासका, अञ्‍ञत्र सङ्घेन, अञ्‍ञत्र अन्तराया। न, भिक्खवे, तदहु पवारणाय सभिक्खुका अनावासा सभिक्खुको अनावासो गन्तब्बो, यत्थस्सु भिक्खू नानासंवासका, अञ्‍ञत्र सङ्घेन, अञ्‍ञत्र अन्तराया। न, भिक्खवे, तदहु पवारणाय सभिक्खुका अनावासा सभिक्खुको आवासो वा अनावासो वा गन्तब्बो, यत्थस्सु भिक्खू नानासंवासका, अञ्‍ञत्र सङ्घेन, अञ्‍ञत्र अन्तराया।

न, भिक्खवे, तदहु पवारणाय सभिक्खुका आवासा वा अनावासा

वा सभिक्खुको आवासो गन्तब्बो, यत्थस्सु भिक्खू नानासंवासका, अञ्‍ञत्र सङ्घेन, अञ्‍ञत्र अन्तराया। न, भिक्खवे, तदहु पवारणाय सभिक्खुका आवासा वा अनावासा वा सभिक्खुको अनावासो गन्तब्बो, यत्थस्सु भिक्खू नानासंवासका, अञ्‍ञत्र सङ्घेन, अञ्‍ञत्र अन्तराया। न, भिक्खवे, तदहु पवारणाय सभिक्खुका आवासा वा अनावासा वा सभिक्खुको आवासो वा अनावासो वा गन्तब्बो, यत्थस्सु भिक्खू नानासंवासका, अञ्‍ञत्र सङ्घेन, अञ्‍ञत्र अन्तराया।

न गन्तब्बवारो निट्ठितो।

१३८. गन्तब्बवारो

२३२. गन्तब्बो, भिक्खवे, तदहु पवारणाय सभिक्खुका आवासा सभिक्खुको आवासो, यत्थस्सु भिक्खू समानसंवासका, यं जञ्‍ञा ‘‘सक्‍कोमि अज्‍जेव गन्तु’’न्ति। गन्तब्बो, भिक्खवे, तदहु पवारणाय सभिक्खुका आवासा सभिक्खुको अनावासो…पे॰… सभिक्खुको आवासो वा अनावासो वा, यत्थस्सु भिक्खू समानसंवासका, यं जञ्‍ञा ‘‘सक्‍कोमि अज्‍जेव गन्तु’’न्ति।

गन्तब्बो, भिक्खवे, तदहु पवारणाय सभिक्खुका अनावासा सभिक्खुको आवासो…पे॰… सभिक्खुको अनावासो…पे॰… सभिक्खुको आवासो वा अनावासो वा, यत्थस्सु भिक्खू समानसंवासका, यं जञ्‍ञा ‘‘सक्‍कोमि अज्‍जेव गन्तु’’न्ति।

गन्तब्बो, भिक्खवे, तदहु पवारणाय सभिक्खुका आवासा वा अनावासा वा सभिक्खुको

आवासो…पे॰… सभिक्खुको अनावासो…पे॰… सभिक्खुको आवासो वा अनावासो वा, यत्थस्सु भिक्खू समानसंवासका, यं जञ्‍ञा ‘‘सक्‍कोमि अज्‍जेव गन्तु’’न्ति।

गन्तब्बवारो निट्ठितो।

१३९. वज्‍जनीयपुग्गलसन्दस्सना

२३३. न, भिक्खवे, भिक्खुनिया निसिन्‍नपरिसाय पवारेतब्बं। यो पवारेय्य, आपत्ति दुक्‍कटस्स। न, भिक्खवे, सिक्खमानाय…पे॰… न सामणेरस्स…पे॰… न सामणेरिया…पे॰… न सिक्खं पच्‍चक्खातकस्स…पे॰… न अन्तिमवत्थुं अज्झापन्‍नकस्स निसिन्‍नपरिसाय पवारेतब्बं। यो पवारेय्य, आपत्ति दुक्‍कटस्स ।

न आपत्तिया अदस्सने उक्खित्तकस्स निसिन्‍नपरिसाय पवारेतब्बं। यो पवारेय्य, यथाधम्मो कारेतब्बो। न आपत्तिया अप्पटिकम्मे उक्खित्तकस्स…पे॰… न पापिकाय दिट्ठिया अप्पटिनिस्सग्गे उक्खित्तकस्स निसिन्‍नपरिसाय पवारेतब्बं। यो पवारेय्य, यथाधम्मो कारेतब्बो।

न पण्डकस्स निसिन्‍नपरिसाय पवारेतब्बं। यो पवारेय्य, आपत्ति दुक्‍कटस्स। न थेय्यसंवासकस्स…पे॰… न तित्थियपक्‍कन्तकस्स…पे॰… न तिरच्छानगतस्स…पे॰… न मातुघातकस्स…पे॰… न पितुघातकस्स…पे॰… न अरहन्तघातकस्स…पे॰… न भिक्खुनिदूसकस्स …पे॰… न सङ्घभेदकस्स…पे॰… न लोहितुप्पादकस्स …पे॰… न उभतोब्यञ्‍जनकस्स निसिन्‍नपरिसाय पवारेतब्बं। यो पवारेय्य, आपत्ति दुक्‍कटस्स।

न, भिक्खवे, पारिवासिकपवारणादानेन पवारेतब्बं, अञ्‍ञत्र अवुट्ठिताय परिसाय। न च, भिक्खवे, अप्पवारणाय पवारेतब्बं, अञ्‍ञत्र सङ्घसामग्गियाति।

वज्‍जनीयपुग्गलसन्दस्सना निट्ठिता।

दुतियभाणवारो निट्ठितो।

१४०. द्वेवाचिकादिपवारणा

२३४. तेन खो पन समयेन कोसलेसु जनपदे अञ्‍ञतरस्मिं आवासे तदहु पवारणाय सवरभयं अहोसि। भिक्खू नासक्खिंसु तेवाचिकं पवारेतुं। भगवतो एतमत्थं आरोचेसुं। अनुजानामि, भिक्खवे, द्वेवाचिकं पवारेतुन्ति।

बाळ्हतरं सवरभयं अहोसि। भिक्खू नासक्खिंसु द्वेवाचिकं पवारेतुं। भगवतो एतमत्थं आरोचेसुं। अनुजानामि, भिक्खवे, एकवाचिकं पवारेतुन्ति।

बाळ्हतरं सवरभयं अहोसि। भिक्खू नासक्खिंसु एकवाचिकं पवारेतुं। भगवतो एतमत्थं आरोचेसुं। अनुजानामि, भिक्खवे, समानवस्सिकं पवारेतुन्ति।

तेन खो पन समयेन अञ्‍ञतरस्मिं आवासे तदहु पवारणाय मनुस्सेहि दानं देन्तेहि येभुय्येन रत्ति खेपिता होति। अथ खो तेसं भिक्खूनं एतदहोसि – ‘‘मनुस्सेहि दानं देन्तेहि येभुय्येन रत्ति खेपिता। सचे सङ्घो तेवाचिकं पवारेस्सति, अप्पवारितोव सङ्घो भविस्सति, अथायं रत्ति विभायिस्सति। कथं नु खो अम्हेहि पटिपज्‍जितब्ब’’न्ति? भगवतो एतमत्थं आरोचेसुं। इध पन, भिक्खवे, अञ्‍ञतरस्मिं आवासे तदहु पवारणाय मनुस्सेहि दानं देन्तेहि येभुय्येन रत्ति खेपिता होति। तत्र चे, भिक्खवे, भिक्खूनं एवं होति – ‘‘मनुस्सेहि दानं देन्तेहि येभुय्येन रत्ति खेपिता। सचे सङ्घो तेवाचिकं पवारेस्सति, अप्पवारितोव सङ्घो भविस्सति, अथायं रत्ति विभायिस्सती’’ति, ब्यत्तेन भिक्खुना पटिबलेन सङ्घो ञापेतब्बो –

‘‘सुणातु मे, भन्ते, सङ्घो। मनुस्सेहि दानं देन्तेहि येभुय्येन रत्ति खेपिता। सचे सङ्घो तेवाचिकं पवारेस्सति, अप्पवारितोव सङ्घो भविस्सति, अथायं रत्ति विभायिस्सति। यदि सङ्घस्स पत्तकल्‍लं, सङ्घो द्वेवाचिकं, एकवाचिकं, समानवस्सिकं पवारेय्या’’ति।

इध पन, भिक्खवे, अञ्‍ञतरस्मिं आवासे तदहु पवारणाय भिक्खूहि धम्मं भणन्तेहि…पे॰… सुत्तन्तिकेहि सुत्तन्तं सङ्गायन्तेहि… विनयधरेहि विनयं विनिच्छिनन्तेहि… धम्मकथिकेहि धम्मं साकच्छन्तेहि… भिक्खूहि कलहं करोन्तेहि येभुय्येन रत्ति खेपिता होति। तत्र चे भिक्खूनं एवं होति – ‘‘भिक्खूहि कलहं करोन्तेहि येभुय्येन रत्ति खेपिता। सचे सङ्घो तेवाचिकं पवारेस्सति, अप्पवारितोव सङ्घो भविस्सति, अथायं रत्ति विभायिस्सती’’ति, ब्यत्तेन भिक्खुना पटिबलेन सङ्घो ञापेतब्बो –

‘‘सुणातु मे, भन्ते, सङ्घो। भिक्खूहि कलहं करोन्तेहि येभुय्येन रत्ति खेपिता। सचे सङ्घो तेवाचिकं पवारेस्सति, अप्पवारितोव सङ्घो भविस्सति, अथायं रत्ति विभायिस्सति। यदि सङ्घस्स पत्तकल्‍लं, सङ्घो द्वेवाचिकं, एकवाचिकं, समानवस्सिकं पवारेय्या’’ति।

तेन खो पन समयेन कोसलेसु जनपदे अञ्‍ञतरस्मिं आवासे तदहु पवारणाय महाभिक्खुसङ्घो सन्‍निपतितो होति, परित्तञ्‍च अनोवस्सिकं [अनोवस्सकं (क॰)] होति, महा च मेघो उग्गतो होति। अथ खो तेसं भिक्खूनं एतदहोसि – ‘‘अयं खो महाभिक्खुसङ्घो सन्‍निपतितो, परित्तञ्‍च अनोवस्सिकं, महा च मेघो उग्गतो। सचे सङ्घो तेवाचिकं पवारेस्सति, अप्पवारितोव सङ्घो भविस्सति, अथायं मेघो पवस्सिस्सति। कथं नु खो अम्हेहि पटिपज्‍जितब्ब’’न्ति? भगवतो एतमत्थं आरोचेसुं। इध पन, भिक्खवे, अञ्‍ञतरस्मिं आवासे तदहु पवारणाय महाभिक्खुसङ्घो सन्‍निपतितो होति, परित्तञ्‍च अनोवस्सिकं होति, महा च मेघो उग्गतो होति। तत्र चे भिक्खूनं एवं होति – ‘‘अयं खो महाभिक्खुसङ्घो सन्‍निपतितो, परित्तञ्‍च अनोवस्सिकं, महा च मेघो उग्गतो। सचे सङ्घो तेवाचिकं पवारेस्सति, अप्पवारितोव सङ्घो भविस्सति, अथायं मेघो पवस्सिस्सती’’ति। ब्यत्तेन भिक्खुना पटिबलेन सङ्घो ञापेतब्बो –

‘‘सुणातु मे, भन्ते, सङ्घो। अयं महाभिक्खुसङ्घो सन्‍निपतितो, परित्तञ्‍च अनोवस्सिकं, महा च मेघो उग्गतो। सचे सङ्घो तेवाचिकं पवारेस्सति, अप्पवारितोव सङ्घो भविस्सति, अथायं मेघो पवस्सिस्सति। यदि सङ्घस्स पत्तकल्‍लं, सङ्घो द्वेवाचिकं, एकवाचिकं, समानवस्सिकं पवारेय्या’’ति।

इध पन, भिक्खवे, अञ्‍ञतरस्मिं आवासे तदहु पवारणाय राजन्तरायो होति…पे॰… चोरन्तरायो होति… अग्यन्तरायो होति… उदकन्तरायो होति… मनुस्सन्तरायो होति… अमनुस्सन्तरायो होति… वाळन्तरायो होति… सरीसपन्तरायो होति… जीवितन्तरायो होति… ब्रह्मचरियन्तरायो होति। तत्र चे भिक्खूनं एवं होति – ‘‘अयं खो, ब्रह्मचरियन्तरायो । सचे सङ्घो तेवाचिकं पवारेस्सति, अप्पवारितोव सङ्घो भविस्सति, अथायं ब्रह्मचरियन्तरायो भविस्सती’’ति, ब्यत्तेन भिक्खुना पटिबलेन सङ्घो ञापेतब्बो –

‘‘सुणातु मे, भन्ते, सङ्घो। अयं ब्रह्मचरियन्तरायो। सचे सङ्घो तेवाचिकं पवारेस्सति, अप्पवारितोव सङ्घो भविस्सति, अथायं ब्रह्मचरियन्तरायो भविस्सति। यदि सङ्घस्स पत्तकल्‍लं, सङ्घो द्वेवाचिकं, एकवाचिकं, समानवस्सिकं पवारेय्या’’ति।

द्वेवाचिकादिपवारणा निट्ठिता।

१४१. पवारणाठपनं

२३५. तेन खो पन समयेन छब्बग्गिया भिक्खू सापत्तिका पवारेन्ति। भगवतो एतमत्थं आरोचेसुं। न, भिक्खवे, सापत्तिकेन पवारेतब्बं। यो पवारेय्य, आपत्ति दुक्‍कटस्स। अनुजानामि, भिक्खवे, यो सापत्तिको पवारेति, तस्स ओकासं कारापेत्वा आपत्तिया चोदेतुन्ति।

तेन खो पन समयेन छब्बग्गिया भिक्खू ओकासं कारापियमाना न इच्छन्ति ओकासं कातुं। भगवतो एतमत्थं आरोचेसुं। अनुजानामि, भिक्खवे, ओकासं अकरोन्तस्स पवारणं ठपेतुं। एवञ्‍च पन, भिक्खवे, ठपेतब्बा। तदहु पवारणाय चातुद्दसे वा पन्‍नरसे वा तस्मिं पुग्गले सम्मुखीभूते सङ्घमज्झे उदाहरितब्बं – ‘‘सुणातु मे, भन्ते, सङ्घो। इत्थन्‍नामो पुग्गलो सापत्तिको । तस्स पवारणं ठपेमि। न तस्मिं सम्मुखीभूते पवारेतब्ब’’न्ति। ठपिता होति पवारणाति।

तेन खो पन समयेन छब्बग्गिया भिक्खू – पुरम्हाकं पेसला भिक्खू पवारणं ठपेन्तीति – पटिकच्‍चेव सुद्धानं भिक्खूनं अनापत्तिकानं अवत्थुस्मिं अकारणे पवारणं ठपेन्ति, पवारितानम्पि पवारणं ठपेन्ति। भगवतो एतमत्थं आरोचेसुं। न, भिक्खवे, सुद्धानं भिक्खूनं अनापत्तिकानं अवत्थुस्मिं अकारणे पवारणा ठपेतब्बा। यो ठपेय्य, आपत्ति दुक्‍कटस्स। न, भिक्खवे, पवारितानम्पि पवारणा ठपेतब्बा। यो ठपेय्य, आपत्ति दुक्‍कटस्स।

२३६. एवं खो, भिक्खवे, ठपिता होति पवारणा, एवं अट्ठपिता। कथञ्‍च, भिक्खवे, अट्ठपिता होति पवारणा? तेवाचिकाय चे, भिक्खवे, पवारणाय भासिताय लपिताय परियोसिताय पवारणं ठपेति, अट्ठपिता होति पवारणा। द्वेवाचिकाय चे, भिक्खवे,… एकवाचिकाय चे, भिक्खवे,… समानवस्सिकाय चे, भिक्खवे, पवारणाय भासिताय लपिताय परियोसिताय पवारणं ठपेति, अट्ठपिता होति पवारणा। एवं खो, भिक्खवे, अट्ठपिता होति पवारणा।

कथञ्‍च, भिक्खवे, ठपिता होति पवारणा? तेवाचिकाय, चे, भिक्खवे, पवारणाय भासिताय लपिताय अपरियोसिताय पवारणं ठपेति, ठपिता होति पवारणा। द्वेवाचिकाय चे, भिक्खवे,… एकवाचिकाय चे, भिक्खवे,… समानवस्सिकाय चे, भिक्खवे, पवारणाय भासिताय लपिताय अपरियोसिताय पवारणं ठपेति, ठपिता होति पवारणा। एवं खो, भिक्खवे, ठपिता होति पवारणा।

२३७. इध पन, भिक्खवे, तदहु पवारणाय भिक्खु भिक्खुस्स पवारणं ठपेति। तं चे भिक्खुं अञ्‍ञे भिक्खू जानन्ति, ‘‘अयं खो आयस्मा अपरिसुद्धकायसमाचारो, अपरिसुद्धवचीसमाचारो, अपरिसुद्धाजीवो, बालो, अब्यत्तो, न पटिबलो अनुयुञ्‍जीयमानो अनुयोगं दातु’’न्ति, ‘अलं, भिक्खु, मा भण्डनं, मा कलहं, मा विग्गहं, मा विवाद’न्ति ओमद्दित्वा सङ्घेन पवारेतब्बं।

इध पन, भिक्खवे, तदहु पवारणाय भिक्खु भिक्खुस्स पवारणं ठपेति। तं चे भिक्खुं अञ्‍ञे भिक्खू जानन्ति, ‘‘अयं खो आयस्मा परिसुद्धकायसमाचारो, अपरिसुद्धवचीसमाचारो, अपरिसुद्धाजीवो, बालो, अब्यत्तो, न पटिबलो अनुयुञ्‍जीयमानो अनुयोगं दातु’’न्ति, ‘अलं, भिक्खु, मा भण्डनं, मा कलहं, मा विग्गहं, मा विवाद’न्ति ओमद्दित्वा सङ्घेन पवारेतब्बं।

इध पन, भिक्खवे, तदहु पवारणाय भिक्खु भिक्खुस्स पवारणं ठपेति। तं चे भिक्खुं अञ्‍ञे भिक्खू जानन्ति, ‘‘अयं खो आयस्मा परिसुद्धकायसमाचारो, परिसुद्धवचीसमाचारो, अपरिसुद्धाजीवो, बालो, अब्यत्तो, न पटिबलो अनुयुञ्‍जीयमानो अनुयोगं दातु’’न्ति, ‘अलं, भिक्खु, मा भण्डनं, मा कलहं, मा विग्गहं, मा विवाद’न्ति ओमद्दित्वा सङ्घेन पवारेतब्बं।

इध पन, भिक्खवे, तदहु पवारणाय भिक्खु भिक्खुस्स पवारणं ठपेति। तं चे भिक्खुं अञ्‍ञे भिक्खू जानन्ति, ‘‘अयं खो आयस्मा परिसुद्धकायसमाचारो, परिसुद्धवचीसमाचारो, परिसुद्धाजीवो, बालो, अब्यत्तो , न पटिबलो अनुयुञ्‍जीयमानो अनुयोगं दातु’’न्ति, ‘अलं, भिक्खु, मा भण्डनं, मा कलहं, मा विग्गहं, मा विवाद’न्ति ओमद्दित्वा सङ्घेन पवारेतब्बं।

इध पन, भिक्खवे, तदहु पवारणाय भिक्खु भिक्खुस्स पवारणं ठपेति। तं चे भिक्खुं अञ्‍ञे भिक्खू जानन्ति, ‘‘अयं खो आयस्मा परिसुद्धकायसमाचारो, परिसुद्धवचीसमाचारो, परिसुद्धाजीवो, पण्डितो, ब्यत्तो, पटिबलो अनुयुञ्‍जीयमानो अनुयोगं दातु’’न्ति, सो एवमस्स वचनीयो, ‘‘यं खो त्वं, आवुसो, इमस्स भिक्खुनो पवारणं ठपेसि, किम्हि नं ठपेसि, सीलविपत्तिया वा ठपेसि, आचारविपत्तिया वा ठपेसि, दिट्ठिविपत्तिया वा ठपेसी’’ति? सो चे एवं वदेय्य – ‘‘सीलविपत्तिया वा ठपेमि, आचारविपत्तिया वा ठपेमि, दिट्ठिविपत्तिया वा ठपेमी’’ति, सो एवमस्स वचनीयो – ‘‘जानासि पनायस्मा सीलविपत्तिं, जानासि आचारविपत्तिं, जानासि दिट्ठिविपत्ति’’न्ति? सो चे एवं वदेय्य – ‘‘जानामि खो अहं, आवुसो, सीलविपत्तिं, जानामि आचारविपत्तिं, जानामि दिट्ठिविपत्ति’’न्ति, सो एवमस्स वचनीयो – ‘‘कतमा पनावुसो, सीलविपत्ति, कतमा आचारविपत्ति, कतमा दिट्ठिविपत्ती’’ति? सो चे एवं वदेय्य – ‘‘चत्तारि पाराजिकानि, तेरस सङ्घादिसेसा, अयं सीलविपत्ति; थुल्‍लच्‍चयं, पाचित्तियं, पाटिदेसनीयं, दुक्‍कटं, दुब्भासितं, अयं आचारविपत्ति; मिच्छादिट्ठि, अन्तग्गाहिकादिट्ठि, अयं दिट्ठिविपत्ती’’ति, सो एवमस्स वचनीयो – ‘‘यं खो त्वं, आवुसो, इमस्स भिक्खुनो पवारणं ठपेसि, दिट्ठेन वा ठपेसि, सुतेन वा ठपेसि, परिसङ्काय वा ठपेसी’’ति? सो चे एवं वदेय्य – ‘‘दिट्ठेन वा ठपेमि, सुतेन वा ठपेमि, परिसङ्काय वा ठपेमी’’ति, सो एवमस्स वचनीयो – ‘‘यं खो त्वं, आवुसो, इमस्स भिक्खुनो दिट्ठेन पवारणं ठपेसि, किं ते दिट्ठं, किन्ति ते दिट्ठं, कदा ते दिट्ठं, कत्थ ते दिट्ठं, पाराजिकं अज्झापज्‍जन्तो दिट्ठो, सङ्घादिसेसं अज्झापज्‍जन्तो दिट्ठो, थुल्‍लच्‍चयं… पाचित्तियं… पाटिदेसनीयं… दुक्‍कटं… दुब्भासितं अज्झापज्‍जन्तो दिट्ठो, कत्थ च त्वं अहोसि, कत्थ चायं भिक्खु अहोसि, किञ्‍च त्वं करोसि, किञ्‍चायं भिक्खु करोती’’ति? सो चे एवं वदेय्य – ‘‘न खो अहं, आवुसो, इमस्स भिक्खुनो दिट्ठेन पवारणं ठपेमि, अपिच सुतेन पवारणं ठपेमी’’ति, सो एवमस्स वचनीयो – ‘‘यं खो त्वं, आवुसो, इमस्स भिक्खुनो सुतेन पवारणं ठपेसि, किं ते सुतं, किन्ति ते सुतं, कदा ते सुतं, कत्थ ते सुतं, पाराजिकं अज्झापन्‍नोति सुतं, सङ्घादिसेसं अज्झापन्‍नोति सुतं, थुल्‍लच्‍चयं… पाचित्तियं… पाटिदेसनीयं… दुक्‍कटं… दुब्भासितं अज्झापन्‍नोति सुतं, भिक्खुस्स सुतं, भिक्खुनिया सुतं, सिक्खमानाय सुतं, सामणेरस्स सुतं, सामणेरिया सुतं, उपासकस्स सुतं, उपासिकाय सुतं, राजूनं सुतं, राजमहामत्तानं सुतं, तित्थियानं सुतं, तित्थियसावकानं सुत’’न्ति? सो चे एवं वदेय्य – ‘‘न खो अहं, आवुसो, इमस्स भिक्खुनो सुतेन पवारणं ठपेमि, अपिच परिसङ्काय पवारणं ठपेमी’’ति, सो एवमस्स वचनीयो – ‘‘यं खो त्वं, आवुसो, इमस्स भिक्खुनो परिसङ्काय पवारणं ठपेसि, किं परिसङ्कसि, किन्ति परिसङ्कसि, कदा परिसङ्कसि, कत्थ परिसङ्कसि, पाराजिकं अज्झापन्‍नोति परिसङ्कसि, सङ्घादिसेसं अज्झापन्‍नोति परिसङ्कसि, थुल्‍लच्‍चयं… पाचित्तियं… पाटिदेसनीयं… दुक्‍कटं… दुब्भासितं अज्झापन्‍नोति परिसङ्कसि, भिक्खुस्स सुत्वा परिसङ्कसि, भिक्खुनिया सुत्वा परिसङ्कसि, सिक्खमानाय सुत्वा परिसङ्कसि, सामणेरस्स सुत्वा परिसङ्कसि, सामणेरिया सुत्वा परिसङ्कसि, उपासकस्स सुत्वा परिसङ्कसि, उपासिकाय सुत्वा परिसङ्कसि, राजूनं सुत्वा परिसङ्कसि, राजमहामत्तानं सुत्वा परिसङ्कसि, तित्थियानं सुत्वा परिसङ्कसि, तित्थियसावकानं सुत्वा परिसङ्कसी’’ति? सो चे एवं वदेय्य – ‘‘न खो अहं, आवुसो, इमस्स भिक्खुनो परिसङ्काय पवारणं ठपेमि, अपि च अहम्पि न जानामि केन पनाहं इमस्स भिक्खुनो पवारणं ठपेमी’’ति। सो चे, भिक्खवे, चोदको भिक्खु अनुयोगेन विञ्‍ञूनं सब्रह्मचारीनं चित्तं न आराधेति, अननुवादो चुदितो भिक्खूति अलं वचनाय। सो चे, भिक्खवे, चोदको भिक्खु अनुयोगेन विञ्‍ञूनं सब्रह्मचारीनं चित्तं आराधेति, सानुवादो चुदितो भिक्खूति अलं वचनाय। सो चे, भिक्खवे, चोदको भिक्खु अमूलकेन पाराजिकेन अनुद्धंसितं पटिजानाति, सङ्घादिसेसं आरोपेत्वा सङ्घेन पवारेतब्बं। सो चे, भिक्खवे, चोदको भिक्खु अमूलकेन सङ्घादिसेसेन अनुद्धंसितं पटिजानाति, यथाधम्मं कारापेत्वा सङ्घेन पवारेतब्बं। सो चे, भिक्खवे, चोदको, भिक्खु अमूलकेन थुल्‍लच्‍चयेन… पाचित्तियेन… पाटिदेसनीयेन… दुक्‍कटेन… दुब्भासितेन अनुद्धंसितं पटिजानाति, यथाधम्मं कारापेत्वा सङ्घेन पवारेतब्बं। सो चे, भिक्खवे, चुदितो भिक्खु पाराजिकं अज्झापन्‍नोति पटिजानाति, नासेत्वा सङ्घेन पवारेतब्बं। सो चे, भिक्खवे, चुदितो भिक्खु सङ्घादिसेसं अज्झापन्‍नोति पटिजानाति, सङ्घादिसेसं आरोपेत्वा सङ्घेन पवारेतब्बं। सो चे, भिक्खवे, चुदितो भिक्खु थुल्‍लच्‍चयं… पाचित्तियं… पाटिदेसनीयं… दुक्‍कटं… दुब्भासितं अज्झापन्‍नोति पटिजानाति, यथाधम्मं कारापेत्वा सङ्घेन पवारेतब्बं।

पवारणाठपनं निट्ठितं।

१४२. थुल्‍लच्‍चयवत्थुकादि

२३८. इध पन, भिक्खवे, भिक्खु तदहु पवारणाय थुल्‍लच्‍चयं अज्झापन्‍नो होति। एकच्‍चे भिक्खू थुल्‍लच्‍चयदिट्ठिनो होन्ति, एकच्‍चे भिक्खू सङ्घादिसेसदिट्ठिनो होन्ति। ये ते, भिक्खवे, भिक्खू थुल्‍लच्‍चयदिट्ठिनो, तेहि सो, भिक्खवे, भिक्खु एकमन्तं अपनेत्वा यथाधम्मं कारापेत्वा सङ्घं उपसङ्कमित्वा एवमस्स वचनीयो – ‘‘यं खो सो, आवुसो, भिक्खु आपत्तिं आपन्‍नो, सास्स यथाधम्मं पटिकता। यदि सङ्घस्स पत्तकल्‍लं, सङ्घो पवारेय्या’’ति।

इध पन, भिक्खवे, भिक्खु तदहु पवारणाय थुल्‍लच्‍चयं अज्झापन्‍नो होति। एकच्‍चे भिक्खू थुल्‍लच्‍चयदिट्ठिनो होन्ति, एकच्‍चे भिक्खू पाचित्तियदिट्ठिनो होन्ति…पे॰… एकच्‍चे भिक्खू थुल्‍लच्‍चयदिट्ठिनो होन्ति, एकच्‍चे भिक्खू पाटिदेसनीयदिट्ठिनो होन्ति… एकच्‍चे भिक्खू थुल्‍लच्‍चयदिट्ठिनो होन्ति, एकच्‍चे भिक्खू दुक्‍कटदिट्ठिनो होन्ति… एकच्‍चे भिक्खू थुल्‍लच्‍चयदिट्ठिनो होन्ति, एकच्‍चे भिक्खू दुब्भासितदिट्ठिनो होन्ति। ये ते, भिक्खवे, भिक्खू थुल्‍लच्‍चयदिट्ठिनो, तेहि सो, भिक्खवे, भिक्खु एकमन्तं अपनेत्वा यथाधम्मं कारापेत्वा सङ्घं उपसङ्कमित्वा एवमस्स वचनीयो – ‘‘यं खो सो, आवुसो, भिक्खु आपत्तिं आपन्‍नो, सास्स यथाधम्मं पटिकता। यदि सङ्घस्स पत्तकल्‍लं, सङ्घो पवारेय्या’’ति।

इध पन, भिक्खवे, भिक्खु तदहु पवारणाय पाचित्तियं अज्झापन्‍नो होति…पे॰… पाटिदेसनीयं अज्झापन्‍नो होति… दुक्‍कटं अज्झापन्‍नो होति… दुब्भासितं अज्झापन्‍नो होति। एकच्‍चे भिक्खू दुब्भासितदिट्ठिनो होन्ति, एकच्‍चे भिक्खू सङ्घादिसेसदिट्ठिनो होन्ति। ये ते, भिक्खवे, भिक्खू दुब्भासितदिट्ठिनो, तेहि सो, भिक्खवे, भिक्खु एकमन्तं अपनेत्वा यथाधम्मं कारापेत्वा सङ्घं उपसङ्कमित्वा एवमस्स वचनीयो – ‘‘यं खो सो, आवुसो, भिक्खु आपत्तिं आपन्‍नो, सास्स यथाधम्मं पटिकता। यदि सङ्घस्स पत्तकल्‍लं, सङ्घो पवारेय्या’’ति।

इध पन, भिक्खवे, भिक्खु तदहु पवारणाय दुब्भासितं अज्झापन्‍नो होति। एकच्‍चे भिक्खू दुब्भासितदिट्ठिनो होन्ति, एकच्‍चे भिक्खू थुल्‍लच्‍चयदिट्ठिनो होन्ति…पे॰… एकच्‍चे भिक्खू दुब्भासितदिट्ठिनो होन्ति, एकच्‍चे भिक्खू पाचित्तियदिट्ठिनो होन्ति… एकच्‍चे भिक्खू दुब्भासितदिट्ठिनो होन्ति, एकच्‍चे भिक्खू पाटिदेसनीयदिट्ठिनो होन्ति… एकच्‍चे भिक्खू दुब्भासितदिट्ठिनो होन्ति, एकच्‍चे भिक्खू दुक्‍कटदिट्ठिनो होन्ति। ये ते, भिक्खवे, भिक्खू दुब्भासितदिट्ठिनो, तेहि सो, भिक्खवे, भिक्खु एकमन्तं अपनेत्वा यथाधम्मं कारापेत्वा सङ्घं उपसङ्कमित्वा एवमस्स वचनीयो – ‘‘यं खो सो, आवुसो, भिक्खु आपत्तिं आपन्‍नो, सास्स यथाधम्मं पटिकता। यदि सङ्घस्स पत्तकल्‍लं, सङ्घो पवारेय्या’’ति।

थुल्‍लच्‍चयवत्थुकादि निट्ठिता।

१४३. वत्थुठपनादि

२३९. इध पन, भिक्खवे, भिक्खु तदहु पवारणाय सङ्घमज्झे उदाहरेय्य – ‘‘सुणातु मे, भन्ते, सङ्घो। इदं वत्थु पञ्‍ञायति, न पुग्गलो। यदि सङ्घस्स पत्तकल्‍लं, वत्थुं ठपेत्वा सङ्घो पवारेय्या’’ति। सो एवमस्स वचनीयो – ‘‘भगवता खो, आवुसो, विसुद्धानं पवारणा पञ्‍ञत्ता। सचे वत्थु पञ्‍ञायति, न पुग्गलो, इदानेव नं वदेही’’ति।

इध पन, भिक्खवे, भिक्खु तदहु पवारणाय सङ्घमज्झे उदाहरेय्य – ‘‘सुणातु मे, भन्ते, सङ्घो। अयं पुग्गलो पञ्‍ञायति, न वत्थु। यदि सङ्घस्स पत्तकल्‍लं, पुग्गलं ठपेत्वा सङ्घो पवारेय्या’’ति। सो एवमस्स वचनीयो – ‘‘भगवता खो, आवुसो, समग्गानं पवारणा पञ्‍ञत्ता। सचे पुग्गलो पञ्‍ञायति, न वत्थु, इदानेव नं वदेही’’ति।

इध पन, भिक्खवे, भिक्खु तदहु पवारणाय सङ्घमज्झे उदाहरेय्य – ‘‘सुणातु मे, भन्ते, सङ्घो। इदं वत्थु च पुग्गलो च पञ्‍ञायति। यदि सङ्घस्स पत्तकल्‍लं, वत्थुञ्‍च पुग्गलञ्‍च ठपेत्वा सङ्घो पवारेय्या’’ति। सो एवमस्स वचनीयो – ‘‘भगवता खो, आवुसो, विसुद्धानञ्‍च समग्गानञ्‍च पवारणा पञ्‍ञत्ता। सचे वत्थु च पुग्गलो च पञ्‍ञायति, इदानेव नं वदेही’’ति।

पुब्बे चे, भिक्खवे, पवारणाय वत्थु पञ्‍ञायति, पच्छा पुग्गलो, कल्‍लं वचनाय। पुब्बे चे, भिक्खवे, पवारणाय पुग्गलो पञ्‍ञायति, पच्छा वत्थु, कल्‍लं वचनाय। पुब्बे चे, भिक्खवे, पवारणाय वत्थु च पुग्गलो च पञ्‍ञायति, तं चे कताय पवारणाय उक्‍कोटेति, उक्‍कोटनकं पाचित्तियन्ति।

वत्थुठपनादि निट्ठिता।

१४४. भण्डनकारकवत्थु

२४०. तेन खो पन समयेन सम्बहुला सन्दिट्ठा सम्भत्ता भिक्खू कोसलेसु जनपदे अञ्‍ञतरस्मिं आवासे वस्सं उपगच्छिंसु। तेसं सामन्ता अञ्‍ञे भिक्खू भण्डनकारका कलहकारका विवादकारका भस्सकारका सङ्घे अधिकरणकारका वस्सं उपगच्छिंसु – मयं तेसं भिक्खूनं वस्संवुट्ठानं पवारणाय पवारणं ठपेस्सामाति। अस्सोसुं खो ते भिक्खू – ‘‘अम्हाकं किर सामन्ता अञ्‍ञे भिक्खू भण्डनकारका कलहकारका विवादकारका भस्सकारका सङ्घे अधिकरणकारका वस्सं उपगता – मयं तेसं भिक्खूनं वस्संवुट्ठानं पवारणाय पवारणं ठपेस्सामा’’ति। कथं नु खो अम्हेहि पटिपज्‍जितब्बन्ति? भगवतो एतमत्थं आरोचेसुं।

इध पन, भिक्खवे, सम्बहुला सन्दिट्ठा सम्भत्ता भिक्खू अञ्‍ञतरस्मिं आवासे वस्सं उपगच्छन्ति। तेसं सामन्ता अञ्‍ञे भिक्खू भण्डनकारका कलहकारका विवादकारका भस्सकारका सङ्घे अधिकरणकारका वस्सं उपगच्छन्ति – मयं तेसं भिक्खूनं वस्संवुट्ठानं पवारणाय पवारणं ठपेस्सामाति। अनुजानामि, भिक्खवे, तेहि भिक्खूहि द्वे तयो उपोसथे चातुद्दसिके कातुं – कथं मयं तेहि भिक्खूहि पठमतरं पवारेय्यामाति। ते चे, भिक्खवे, भिक्खू भण्डनकारका कलहकारका विवादकारका भस्सकारका सङ्घे अधिकरणकारका तं आवासं आगच्छन्ति, तेहि, भिक्खवे, आवासिकेहि भिक्खूहि लहुं लहुं सन्‍निपतित्वा पवारेतब्बं, पवारेत्वा वत्तब्बा – ‘‘पवारिता खो मयं, आवुसो; यथायस्मन्ता मञ्‍ञन्ति तथा करोन्तू’’ति। ते चे, भिक्खवे, भिक्खू भण्डनकारका कलहकारका विवादकारका भस्सकारका सङ्घे अधिकरणकारका असंविहिता तं आवासं आगच्छन्ति, तेहि, भिक्खवे, आवासिकेहि भिक्खूहि आसनं पञ्‍ञपेतब्बं, पादोदकं पादपीठं पादकथलिकं उपनिक्खिपितब्बं, पच्‍चुग्गन्त्वा पत्तचीवरं पटिग्गहेतब्बं, पानीयेन परिपुच्छितब्बा; तेसं विक्खित्वा [विक्खिपापेत्वा (पटिविसोधकानं मति), आचिक्खित्वा (क॰)] निस्सीमं गन्त्वा पवारेतब्बं, पवारेत्वा वत्तब्बा – ‘‘पवारिता खो मयं, आवुसो; यथायस्मन्ता मञ्‍ञन्ति तथा करोन्तू’’ति। एवञ्‍चेतं लभेथ, इच्‍चेतं कुसलं। नो चे लभेथ, आवासिकेन भिक्खुना ब्यत्तेन पटिबलेन आवासिका भिक्खू ञापेतब्बा –

‘‘सुणन्तु मे, आयस्मन्तो [आयस्मन्ता (क॰)], आवासिका। यदायस्मन्तानं पत्तकल्‍लं, इदानि उपोसथं करेय्याम, पातिमोक्खं उद्दिसेय्याम, आगमे काळे पवारेय्यामा’’ति। ते चे, भिक्खवे, भिक्खू भण्डनकारका कलहकारका विवादकारका भस्सकारका सङ्घे अधिकरणकारका ते भिक्खू एवं वदेय्युं – ‘‘साधावुसो, इदानेव नो पवारेथा’’ति, ते एवमस्सु वचनीया – ‘‘अनिस्सरा खो तुम्हे, आवुसो, अम्हाकं पवारणाय; न ताव मयं पवारेय्यामा’’ति। ते चे, भिक्खवे, भिक्खू भण्डनकारका कलहकारका विवादकारका भस्सकारका सङ्घे अधिकरणकारका तं काळं अनुवसेय्युं, आवासिकेन, भिक्खवे, भिक्खुना ब्यत्तेन पटिबलेन आवासिका भिक्खू ञापेतब्बा –

‘‘सुणन्तु मे, आयस्मन्तो, आवासिका। यदायस्मन्तानं पत्तकल्‍लं, इदानि उपोसथं करेय्याम, पातिमोक्खं उद्दिसेय्याम, आगमे जुण्हे पवारेय्यामा’’ति। ते चे, भिक्खवे, भिक्खू भण्डनकारका कलहकारका विवादकारका भस्सकारका सङ्घे अधिकरणकारका ते भिक्खू एवं वदेय्युं – ‘‘साधावुसो, इदानेव नो पवारेय्याथा’’ति, ते एवमस्सु वचनीया – ‘‘अनिस्सरा खो तुम्हे, आवुसो, अम्हाकं पवारणाय, न ताव मयं पवारेय्यामा’’ति। ते चे, भिक्खवे, भिक्खू भण्डनकारका कलहकारका विवादकारका भस्सकारका सङ्घे अधिकरणकारका तम्पि जुण्हं अनुवसेय्युं, तेहि, भिक्खवे, भिक्खूहि सब्बेहेव आगमे जुण्हे कोमुदिया चातुमासिनिया अकामा पवारेतब्बं।

तेहि चे, भिक्खवे, भिक्खूहि पवारियमाने गिलानो अगिलानस्स पवारणं ठपेति, सो एवमस्स वचनीयो – ‘‘आयस्मा खो गिलानो। गिलानो च अननुयोगक्खमो वुत्तो भगवता। आगमेहि, आवुसो, याव अरोगो होसि। अरोगो आकङ्खमानो चोदेस्ससी’’ति। एवञ्‍चे वुच्‍चमानो चोदेति, अनादरिये पाचित्तियं। तेहि चे, भिक्खवे, भिक्खूहि पवारियमाने अगिलानो गिलानस्स पवारणं ठपेति, सो एवमस्स वचनीयो – ‘‘अयं खो, आवुसो, भिक्खु गिलानो। गिलानो च अननुयोगक्खमो वुत्तो भगवता। आगमेहि, आवुसो, यावायं भिक्खु अरोगो होति। अरोगं आकङ्खमानो चोदेस्ससी’’ति। एवञ्‍चे वुच्‍चमानो चोदेति, अनादरिये पाचित्तियं। तेहि चे, भिक्खवे, भिक्खूहि पवारियमाने गिलानो गिलानस्स पवारणं ठपेति, सो एवमस्स वचनीयो – ‘‘आयस्मन्ता खो गिलाना। गिलानो च अननुयोगक्खमो वुत्तो भगवता। आगमेहि, आवुसो, याव अरोगा होथ। अरोगो अरोगं आकङ्खमानो चोदेस्ससी’’ति [याव अरोगो होति, अरोगं आकङ्खमानो चोदेस्ससीति (क॰)]। एवञ्‍चे वुच्‍चमानो चोदेति, अनादरिये पाचित्तियं। तेहि चे, भिक्खवे, भिक्खूहि पवारियमाने अगिलानो अगिलानस्स पवारणं ठपेति, उभो सङ्घेन समनुयुञ्‍जित्वा समनुगाहित्वा [समनुभासित्वा (सी॰)] यथाधम्मं कारापेत्वा सङ्घेन पवारेतब्बन्ति।

भण्डनकारकवत्थु निट्ठितं।

१४५. पवारणासङ्गहो

२४१. तेन खो पन समयेन सम्बहुला सन्दिट्ठा सम्भत्ता भिक्खू कोसलेसु जनपदे अञ्‍ञतरस्मिं आवासे वस्सं उपगच्छिंसु। तेसं समग्गानं सम्मोदमानानं अविवदमानानं विहरतं अञ्‍ञतरो फासुविहारो अधिगतो होति। अथ खो तेसं भिक्खूनं एतदहोसि – ‘‘अम्हाकं खो समग्गानं सम्मोदमानानं अविवदमानानं विहरतं अञ्‍ञतरो फासुविहारो अधिगतो। सचे मयं इदानि पवारेस्साम, सियापि भिक्खू पवारेत्वा चारिकं पक्‍कमेय्युं। एवं मयं इमम्हा फासुविहारा परिबाहिरा भविस्साम। कथं नु खो अम्हेहि पटिपज्‍जितब्ब’’न्ति? भगवतो एतमत्थं आरोचेसुं।

इध पन, भिक्खवे, सम्बहुला सन्दिट्ठा सम्भत्ता भिक्खू अञ्‍ञतरस्मिं आवासे वस्सं उपगच्छन्ति। तेसं समग्गानं सम्मोदमानानं अविवदमानानं विहरतं अञ्‍ञतरो फासुविहारो अधिगतो होति। तत्र चे भिक्खूनं एवं होति – ‘‘अम्हाकं खो समग्गानं सम्मोदमानानं अविवदमानानं विहरतं अञ्‍ञतरो फासुविहारो अधिगतो। सचे मयं इदानि पवारेस्साम, सियापि भिक्खू पवारेत्वा चारिकं पक्‍कमेय्युं। एवं मयं इमम्हा फासुविहारा परिबाहिरा भविस्सामा’’ति, अनुजानामि, भिक्खवे, तेहि भिक्खूहि पवारणासङ्गहं कातुं। एवञ्‍च पन, भिक्खवे, कातब्बो। सब्बेहेव एकज्झं सन्‍निपतितब्बं – सन्‍निपतित्वा ब्यत्तेन भिक्खुना पटिबलेन सङ्घो ञापेतब्बो –

‘‘सुणातु मे, भन्ते, सङ्घो। अम्हाकं समग्गानं सम्मोदमानानं अविवदमानानं विहरतं अञ्‍ञतरो फासुविहारो अधिगतो। सचे मयं इदानि पवारेस्साम, सियापि भिक्खू पवारेत्वा चारिकं पक्‍कमेय्युं। एवं मयं इमम्हा फासुविहारा परिबाहिरा भविस्साम। यदि सङ्घस्स पत्तकल्‍लं, सङ्घो पवारणासङ्गहं करेय्य, इदानि उपोसथं करेय्य, पातिमोक्खं उद्दिसेय्य, आगमे जुण्हे कोमुदिया चातुमासिनिया पवारेय्य। एसा ञत्ति।

‘‘सुणातु मे, भन्ते, सङ्घो। अम्हाकं समग्गानं सम्मोदमानानं अविवदमानानं विहरतं अञ्‍ञतरो फासुविहारो अधिगतो। सचे मयं इदानि पवारेस्साम, सियापि भिक्खू पवारेत्वा चारिकं पक्‍कमेय्युं। एवं मयं इमम्हा फासुविहारा परिबाहिरा भविस्साम। सङ्घो पवारणासङ्गहं करोति, इदानि उपोसथं करिस्सति, पातिमोक्खं उद्दिसिस्सति, आगमे जुण्हे कोमुदिया चातुमासिनिया पवारेस्सति। यस्सायस्मतो खमति पवारणासङ्गहस्स करणं, इदानि उपोसथं करिस्सति, पातिमोक्खं उद्दिसिस्सति, आगमे जुण्हे कोमुदिया चातुमासिनिया पवारेस्सति, सो तुण्हस्स; यस्स नक्खमति, सो भासेय्य।

‘‘कतो सङ्घेन पवारणासङ्गहो, इदानि उपोसथं करिस्सति, पातिमोक्खं उद्दिसिस्सति, आगमे जुण्हे कोमुदिया चातुमासिनिया पवारेस्सति। खमति सङ्घस्स, तस्मा तुण्ही, एवमेतं धारयामी’’ति।

तेहि चे, भिक्खवे, भिक्खूहि कते पवारणासङ्गहे अञ्‍ञतरो भिक्खु एवं वदेय्य – ‘‘इच्छामहं, आवुसो, जनपदचारिकं पक्‍कमितुं; अत्थि मे जनपदे करणीय’’न्ति, सो एवमस्स वचनीयो – ‘‘साधावुसो, पवारेत्वा गच्छाही’’ति। सो चे, भिक्खवे, भिक्खु पवारयमानो अञ्‍ञतरस्स भिक्खुनो पवारणं ठपेति, सो एवमस्स वचनीयो – ‘‘अनिस्सरो खो मे त्वं, आवुसो, पवारणाय, न तावाहं पवारेस्सामी’’ति। तस्स चे, भिक्खवे, भिक्खुनो पवारयमानस्स अञ्‍ञतरो भिक्खु तस्स भिक्खुनो पवारणं ठपेति, उभो सङ्घेन समनुयुञ्‍जित्वा समनुगाहित्वा यथाधम्मं कारापेतब्बा। सो चे, भिक्खवे, भिक्खु जनपदे तं करणीयं तीरेत्वा पुनदेव अन्तो कोमुदिया चातुमासिनिया तं आवासं आगच्छति, तेहि चे, भिक्खवे, भिक्खूहि पवारियमाने अञ्‍ञतरो भिक्खु तस्स भिक्खुनो पवारणं ठपेति, सो एवमस्स वचनीयो – ‘‘अनिस्सरो खो मे त्वं, आवुसो, पवारणाय; पवारितो अह’’न्ति। तेहि चे, भिक्खवे, भिक्खूहि पवारियमाने सो भिक्खु अञ्‍ञतरस्स भिक्खुनो पवारणं ठपेति, उभो सङ्घेन समनुयुञ्‍जित्वा समनुगाहित्वा यथाधम्मं कारापेत्वा सङ्घेन पवारेतब्बन्ति।

पवारणासङ्गहो निट्ठितो।

पवारणाक्खन्धको चतुत्थो।

१४६. तस्सुद्दानं

वस्संवुट्ठा कोसलेसु, अगमुं सत्थु दस्सनं।

अफासुं पसुसंवासं, अञ्‍ञमञ्‍ञानुलोमता॥

पवारेन्ता पणामञ्‍च [पवारेन्तासने द्वे च (सी॰ स्या॰)], कम्मं गिलानञातका।

राजा चोरा च धुत्ता च, भिक्खुपच्‍चत्थिका तथा॥

पञ्‍च चतुतयो द्वेको, आपन्‍नो वेमती सरि।

सब्बो सङ्घो वेमतिको, बहू समा च थोकिका॥

आवासिका चातुद्दस, लिङ्गसंवासका उभो।

गन्तब्बं न निसिन्‍नाय, छन्ददाने पवारणा [छन्ददानपवारणा (क॰)]॥

सवरेहि खेपिता मेघो, अन्तरा च पवारणा।

न इच्छन्ति पुरम्हाकं, अट्ठपिता च भिक्खुनो॥

किम्हि वाति कतमञ्‍च, दिट्ठेन सुतसङ्काय।

चोदको चुदितको च, थुल्‍लच्‍चयं वत्थु भण्डनं।

पवारणासङ्गहो च, अनिस्सरो पवारयेति॥

इमम्हि खन्धके वत्थूनि छचत्तारीसाति।

पवारणाक्खन्धको निट्ठितो।